
MARK TWAIN

(1835-1910)

Mark Twain patrí k najväčším humoristom a realistom v americkej literatúre. Kariéru začal novinárskymi článkami. V štáte Missouri, kde sa narodil, vychodil školu pre riečnych lodníkov a nahonobil si peniaze na ďalšie vzdelanie. Svoj vtedajší búrlivý život opísal v knihe „Život na Mississippi“. Potom odchádza na západ medzi hľadačov zlata, ale nezadlho sa vracia k novinám, kde sa predstavuje črtami zo života na západe Spojených štátov. Roku 1867 vyšla mu prvá zbierka čŕt, ktorá ho preslávila v Amerike i Európe. Roku 1894 prišiel o majetok: bol vložil peniaze do istého nakladateľstva, ktoré skrachovalo. No on sa rozhodol, že si statočne poplatí dlhy, preto sa vybral so svojimi rozprávkami na turné po celom svete. Mal ohromný úspech. Najznámejší román „Dobrodružstvá Toma Sawyera“ hlboko vystihuje psychiku dieťaťa. Twain znamenite pozná malomestský život v Amerike: všetkých tých konzervatívnych ľudkov, bedárov, tulákov, podomových obchodníkov a iných.

Mark Twain je vychýrený najmä ako spisovateľ humoristických poviedok. Napísal ich za svojej 40-ročnej tvorivej činnosti neúrekom! Dotýka sa v nich skoro všetkých vrstiev a skoro všetkých povolaní v americkej spoločnosti – od senátora po černošského bedára. V jeho tvorbe sa otvára široký sociálny obraz vtedajšieho života. Vysmieva sa hlúposti a predsudkom snobskej spoločnosti, bičuje záporné stránky ľudskej povahy.

Twain je spisovateľ humorista veľkého formátu, v čom ho môžeme prirovnať Dickensovi – podobne zoširoka posudzuje sociálne javy. Ale ako Dickens i Twain si časom uvedomuje, že na naprávanie sveta nestačí len humor. A tak s rastom sociálnych protirečení v Amerike ustupuje jeho humor pesimizmu. Twain postupne upúšťa od životodarného humoru a presviedča sa, že skutočnosť je oveľa inakšia, ako si ju vyrojčil v túžbach.

Jeho dielo preniká boj za slobodu osobnosti, ľudskosť, rozum a pokrok.

PRVÁ KAPITOLA

Blížila sa jar.

Zamrznutá zem začínala sa roztápať a vzduch oteplieval. Čoraz bližšie bol čas, keď my chlapci opäť budeme behať bosí. Potom príde na rad hra na guľky, budeme poháňať vlka alebo koleso, ba hádam aj šarkana púšťať v jarných vetroch a napokon, keď prikvitne leto, budeme aj plávať. No to bolo ešte veľmi ďaleko a myšlienka, ako dlho potrvá, kým príde leto, ženie našinca priam do trudnomyseľnosti. Chodí si chlapec smutne sem i ta, stone, vzdychá a sám nevie, čo mu chýba. Vyhľadáva osamotené miesto na stráni, sadne si a hľadí, ako sa veľká Mississippi vinie na míle a míle krajinou, až kým nezmizne v hmlistých diaľkach. Všetko je dovôkola také tiché a slávnostné ako na pohrebe a človek si priam želá, aby sám už bol mŕtvy a pochovali ho, lebo tým by sa aspoň jeho pozemské utrpenie skončilo.

Viete, ako sa táto choroba volá? Menujú ju jarnou horúčkou. Každý, koho pochytí, za čímsi sa roztúži, a sám nevie za čím. Najradšej by si ušiel kamsi zo svojho šedivého každodenného prostredia, ktoré sa ti už pomaly zunúva. Vidieť čosi nové, potúlať sa po cudzích krajinách, kde je všetko čarokrásne, tajomné a nevídané – áno, za tým srdce túži. No, keďže uskutočniť čosi také je nemožnosť, uspokojíš sa aj s menšou potulkou, ba si rád, ak môžeš urobiť čo len, krok za humná.

Nuž teda, Toma Sawyera a mňa veľmi morila jarná horúčka. A bolo to veru zlé, lebo ani len pomyslieť sa nedalo, že by sa Tom mohol potulovať niekde poza školu; jeho teta by to považovala za mrhanie času a nikdy by to nedovolila. Boli sme ozaj na psom tridsiatku. Jedného dňa, keď už slnko sa klonilo k západu, sedeli sine na kamennom schodišti smutní, neveselí. A tu zrazu príde k nám teta Polly s listom v ruke a povie:

– Tom, vieš čo? Zbalíš si veci a pôjdeš dolu do Arkansasu, tete Sally sa veľmi cnie za tebou.

Div som z kože nevyskočil od radosti. Myslel som, že Tom sa hneď hodí tete okolo krku a vyobjíma ju, až jej dych zasekne. Ale on len sedel ticho ani myš a nepovedal ani slovíčka. Či ozaj je taký blázon, že si dá nemilobohu ujsť skvelú príležitosť, čo sa mu priam ponúka? Veď ju ľahko prepasie, ak naskutku neotvorí ústa a nepovie, aký je rád a vďačný. Bol som celkom bez seba, ba takmer plač ma schytával, keď on len ďalej a ďalej hľadel meravo pred seba, takže som už nevedel, čo si počať. Až napokon sa mu uráčilo odpovedať:

– Nehnevajte sa, tetuška, ale o tom nemôže byť ani reči. Prosím, uznajte, nechce sa mi, aspoň nateraz nie.

Teta Polly stála ani bleskom omráčená. Toľký hnev ju pochytil nad bezočivou odpoveďou, že hádam minútu nevládala prísť k slovu; za ten čas som Toma štuchol do boku a pošepkal som mu:

– Vari sa ti rozum čistí? Prečo odhadzuješ a šliapeš toľké šťastie?

Na neho to nezaúčinkovalo ani najmenej.

– Ty sa nestar, – zamrmlal mi na odpoveď. – Či azda jej mám prezradiť, že by som ta chcel ísť z duše rád? Naľakala by sa a povymýšľala by choroby, nebezpečenstvá a prekážky. Zaraz by si všetko rozmyslela, a nepustila by ma ani na krok. Len ma nechaj, ju už viem s ňou zaobchodiť.

Takéto niečo by mi ťažko bolo prišlo na um! Nuž Tom mal pravdu, ako vždy. Je to vybíjaný šibal a nikdy nepríde do pomykova. Nik ho veru neprekabáti!

Teta Polly sa konečne spamätala a znova prehovorila.

– Tak? O tom nemôže byť ani reči! Nechce sa ti? Takúto bezočivosť som ešte v živote nepočula! A takto sa opovážiš zhovárať so mnou? Hneď a zaraz sa ber dnu a zbaľ si svojich päť slivák! Už ani muk, to si vyprosím! Ak sa ti nechce, ja ti dodám chuti, ale palicou!

Ako sme bežali skrčení popri nej, klopla Toma náprstkom po hlave. Tom zjačal a už sme dupotali hore schodmi. V izbe hodil sa mi okolo krku ani spochabený od radosti, že bude cestovať.

– Veď ona čoskoro oľutuje, že ma pustila, – uškŕňal sa. – Teraz však nemá iného východiska a obvolať to nemôže, na to je prihrdá.

Za desať minút si Tom pobalil veci; pravda, teta a Mary mu ešte všeličo pribalili. Potom čakal ešte ďalších desať minút, aby tetu hnev popustil a znova bola milá a priateľská.

– Ak ju rozhnevám len tak napoly, – hovoril, – za desať minút sa upokojí. No ak ju načisto rozzúrim, trvá jej to dvadsať minút, ako aj teraz.

Nato sme sa rýchle pobrali dolu schodmi a priam sme horeli zvedavosťou, čo vlastne teta Sally písala.

List mala teta Polly na kolenách sedela hlboko zadumaná. Keď sme si sadli k nej, preriekla:

– Naši príbuzní tam dolu majú veľké trápenie; dúfajú, že ty a Huck Finn ich rozptýlite a že im budete útechou. No však ich vy už rozveselíte, keď im bude smutno, veď ste mi vy pekní vtáčkovia, len čo je pravda! Načúvajte: Ich sused, Brace Dunlap, uchádzal sa tri mesiace o ruku ich Benny. Napokon však mu dali košom a povedali mu krátko a raz navždy, že z tej múky chlieb nebude. Chlapík sa na nich najedoval a teraz ich to mrzí. Zdá sa mi, že s tým človekom je najlepšie vychádzať len po dobrom. Vari preto chceli sa s ním akosi pomeriť a vzali do roboty na farmu jeho darobného brata, hoci im to pomery nedovoľujú a chlapovi robota smrdí… Povedz, akí sú to ľudia, tí Dunlapovci?

– Viete, teta, bývajú asi na míľu od farmy strýka Silasa. Farmy tam dolu sú obyčajne vzdialené asi míľu a Brace Dunlap je omnoho bohatší než všetci ostatní a má celý kŕdeľ černochov. Je vdovec, asi tridsaťšesťročný, ale nemá deti a preveľmi si zakladá na svojich peniažkoch. Je nafúkaný a každý sa ho trochu bojí. Hádam sa nazdáva, že mu stačí prstom kývnuť a každé dievča sa mu hneď hodí kolo hrdla. Isteže ho to veľmi nemilo prekvapilo, keď videl, že Benny nedostane. Veď ma skoro dva razy toľko rokov ako ona a Benny je milučká a príjemná ako… ako… no, veď ste ju videli. Chudáčisko starý strýko Silas, aké len má hrozné starosti, keď mu samému nedočahuje, a ešte musí najímať toho oplana Jupitera Dunlapa… A to iba preto, aby si naklonil jeho bračeka, ktorý sotva bude o voľačo lepší.

– To je ale meno: Jupiter! Ako k nemu prišiel?

– Len ho tak prezývajú. Možno už dávno zabudli, ako sa vlastne volá. Má teraz dvadsaťsedem rokov a tak ho nazývajú odvtedy, čo sa prvý raz kúpal v rieke. Keď sa vyzliekol, učiteľ si všimol, že má nad ľavým kolenom hnedé znamienko, akési koliesko, a okolo neho štyri menšie kolieska. Učiteľ sa smial a povedal, že mi to pripomína Jupitera so štyrmi mesiacmi. Chlapcom sa to zapáčilo, nuž vraj bude Jupiter a Jupiterom ostal až podnes. Je to vysokánsky chlapisko, ale lenivý, úskočný a falošný. A k tomu ešte i bojko… Má dlhé hnedé vlasy, ale fúzy a bradu nenosí. Nemá ani grajciara a Brace ho chová, dáva mu svoje staré šaty, ale zároveň ním opovrhuje. Rád by som ešte vidieť toho druhého Jupiterovho brata, s ktorom sú dvojčence.

– Ako vyzerá ten druhý brat?

– Celkom ako Jupiter, aspoň sa tak hovorí, že si boli navlas podobní, ale už ho sedem rokov nikto nevidel. Začal kradnúť a kmíniť ako devätnásť-dvadsaťročný, a zavreli ho. Ušiel však zo žalára a dostal sa vraj kdesi ďaleko na sever. Kedy-tedy bolo o ňom počuť, že zasa dačo ukradol a pokmínil, ale to už bolo dávno. Teraz je už mŕtvy. Aspoň sa tak hovorí. A nič už o ňom nepočuť.

– Ako sa volal?

– Jake.

Zavládlo ticho – stará pani premýšľala. Napokon vzdychla:

– Tetu Sally najväčšmi trápi, že strýko sa občas náramne nasrdí; ten Jupiter mu hrozne ide na nervy.

Toma to ohúrilo, ledva sa spamätal z prekvapenia – a ja tiež.

– Strýko Silas sa srdí? Jemu že ide niečo na nervy? Ale, tetuška, to neverím! Veď ten sa ani nevie nahnevať!

– Teta Sally píše, že neraz ho pochytia priam záchvaty hnevu. A sa vraj bojí, aby toho oplana dakedy v takom záchvate nezabil.

– Tetuška, to je už priveľa! Veď býval krotký ani ovečka a mäkký ako kus chleba.

– Neviem, čo je vo veci. Tetu to veľmi trápi. Píše, že tie zvady strýka nacelkom zmenili. Už sa o tom povráva aj medzi ľuďmi a susedia zvaľujú všetku vinu na strýka. Kazateľ je vraj kazateľ a nemá sa s nikým naťahovať. Chudák strýko sa vraj hanbí vystúpiť na kazateľnicu a stráca obľubu medzi ľuďmi.

– Na môj veru, div-divúci, tetuška Veď býval vždy taký dobrý a prívetivý! Slovom, hotový anjel! Čo sa to s ním len porobilo?

DRUHÁ KAPITOLA

Mali sme ohromné šťastie. Zastihli sme náhodou parník, čo plával zo severu a mieril k jednej z menších bahnitých riek dolu k Louisiane. A tak sme sa plavili po hornom toku Mississippi a potom po dolnom až do Arkansasu, kde bola farma Tomovho strýka  v St. Louis, a nemuseli sme prestúpiť. Nechýbalo veľa a bolo to skoro sto míľ v jednom kuse.

Loď bola pekná a cestujúcich bolo málo, napospol starší ľudia, ktorí ustavične podriemkavali a málo rozprávali. Trvalo štyri dni, kým sme sa vymotali z horného toku rieky, lebo sme často viazli na námeľoch. Ale dlhej chvíle sme nemali – vari sa chlapci na cestách môžu nudiť?

Sotva sme vyplávali, všimol si Tom, že v susednej kajute je asi nejaký nemocný, lebo čašníci ta nosili jedlo. Pomaly sme pátrali – hlavne Tom – ale čašník nám vyzradil, že tam cestuje akýsi pán, ktorý veru nevyzerá chorý.

– Ozaj nevyzerá chorý?

– Neviem, možno aj je, ale sa tni vidí, že chorý nie je a že sa len pretvaruje.

– A prečo?

– Keby bol ozaj nezdravý, aspoň by sa niekedy vyzliekol, nemyslíte? Nuž a vidíte, nikdy sa nevyzlieka. Ani len topánky si nevyzúva.

– Sto striel! Ani keď ide spať?

– Veru nie.

To bolo čosi pre Toma Sawyera! Tajomstvo – to mu bolo vždy najväčšou radosťou. Keby ste pred nás dvoch položili paštétu – a tajomstvo, nikdy by sme sa neboli poškriepili. Ja by som si isto-iste bol vybral paštétu, no Tom – tajomstvo. Nuž, každý máme inakšiu náturu. A to je veru dobre.

– Akože sa ten človek volá? – pýtal sa Tom čašníka.

– Phillips.

– A kde nastupoval?

– Tuším v Alexandrii.

– A čo myslíte, nesmrdí to voľákou čertovinou?

– Jaj, chlapče, či ja viem, nerozmýšľal som o tom.

„Ľaľa, zasa jeden, ktorý by si radšej vybral paštétu,“ povedal som si.

– A nezbadať na ňom nič divného, povedzme v reči alebo v chovaní?

– Veru nie. Iba ak to, že sa vari čohosi veľmi bojí, lebo vo dne v noci sa zamyká, a keď zaklopem, odchýli len tak na prst a najprv pozrie, kto je predo dvermi.

– Joj, to je už hej voľačo! Rád by som ho vidieť. Počúvajte, až zas pôjdete k nemu, väčšmi odchýľte dvere, aby som…

– Ale kdeže! Stojí vždy za dverami. Škoda sa namáhať…

Tom pohútal a navrhol čosi iného.

– Podívajte sa, požičiate mi svoju zásteru a zajtra ja mu zanesiem raňajky miesto vás. Dám vám za to štvrť dolára.

Chlapec bol ihneď náramne ochotný, ak len nebude proti tomu hlavný steward. Tom mu povedal, aby sa nestaral, že si to s hlavným stewardom sám vybaví. A aj sa mu podarilo: prehováral ho tak dlho, kým nesľúbil, že dostaneme obaja biele zástery a na druhý deň ráno odnesieme Philipsovi raňajky.

Tom v noci máločo spal, nedajbože sa dočkať rána, keď spozná tajomného Phillipsa. Celú noc si lámal hlavu, ale zbytočne, lebo ak chcete niečomu prísť na koreň, darmo si vymýšľate vopred hŕbu všeličoho, čo sa nakoniec ukáže nepravdivé. Je to, aby som sa tak vyjadril, márne plytvanie strelivom. Povedal som si, že ma do toto nič, kto je a aký je Phillips, ľahol som si a spal som pokojne celú noc.

Ráno sme sa opásali zásterami, vzali sme si každý tácňu aj so všetkým príslušenstvom a Tom odhodlane zaklopal na dvere. Phillips ich trochu pootvoril, vpustil nás dnu a hneď za nami rýchle zatvoril. Sto striel! Div nám všetko na zem nepopadalo, tak sme sa naľakali!

– Pre pánajána! – skríkol Tôni. – Kde sa tu beriete, Jupiter Dunlap?

To sa rozumie, že mužský hľadel na nás zarazene. Ponajprv nevedel, či sa má tešiť alebo báť. Konečne si to rozmyslel, a rozhodol sa, že radšej sa bude tešiť. Snažil sa spamätať. Zbledol, keď ho Tom oslovil, zápäť očervenel, ale napokon sa mu podarilo vystrúhať prívetivú tvár a dal sa s chuťou jesť. A pri jedle vysvetľoval:

– Nie som Jupiter Dunlap. A poviem vám úprimne, kto som, ak sa mi zaprisaháte, že budete mlčať ani ryby, lebo nie som ani Phillips.

Tom mu ihneď prisľúbil:

– Budeme mlčať, ale nemusíte nám nič vravieť. Ak nie ste Jupiter Dunlap, vieme, kto ste!

– A to už ako?

– Jednoducho. Ak nie ste Jupiter, iste sa voláte Jake. Ste dvojičky a vy sa bratovi navlas podobáte.

– Áno, som Jake. Ale – prepánajána – odkiaľ tak dobre poznáte nás, Dunlapovcov?

Tom mu porozprával, že lanské leto sme prežili na farme u strýka Silasa, ich suseda. Keď Jake Dunlap videl, že vieme všetko o jeho rodine i o ňom, rozhovoril sa, a to úprimne a srdečne. Nerobil veľké okolky, keď rozprával o sebe. Priznal, že od nepamäti bol prefíkaným oplanom a že ním aj je a ostane až do smrti. Povedal, že je to nebezpečný život a že…

Zrazu úzkostlivo vydýchol a naklonil hlavu, akoby načúval. Aj my sme boli ticho, ale počuli sme iba vrzgot dreva a hukot strojov v podpalubí.

Jake sa čoskoro upokojil a potom sme mu rozprávali o jeho rodine, o tom, že Braceova žena zomrela pred troma rokmi a Brace sa chcel oženiť s Benny, ale dostal košom, že Jupiter pracuje u strýka Silasa, ale že sa ustavične škriepia, slovom, vyrozprávali sme všetko, čo sme vedeli, a tu sa odrazu Jake rozrehotal.

– Sto striel vám do pečene, chlapci, to vaše táranie mi pripomína staré zlaté časy a veru dobre sa pritom cítim. Už roky a roky som nič takého nepočul. Čo tam o mne rozprávajú v kraji?

– Kto?

– Nuž farmári a – moja rodina.

– Ale veď o vás vôbec nikto nehovorí – totiž, tu a tam vás ešte spomenú.

– Tak? – spytoval sa prekvapene. – A to už prečo?

– Pretože si všetci myslia, že ste už dávno zomreli.

Rozčúlene vyskočil.

– Naozaj? Je to pravda? Čestné slovo? Vravte, už aj!

– Čestné slovo. Nikto si veru nemyslí, že by ste bolí ešte nažive.

– Sláva! Som zachránený! Vrátim sa domov! Skryjú ma a zachránia mi život! Ale musíte držať jazyk za zubami! Sľúbte mi, že budete mlčať a že ma nikdy neprezradíte, nikdy, čo by čo bolo! Chlapci, zľutujte sa nad neborákom, ktorého štvú vo dne v nocí a ktorý nemá odvahy ukázať sa niekde zavidna. Nikdy som vám neublížil a nikdy vám ani len vlas na hlave neskrivím, ako že je nebo nado mnou. Prisahajte, že budete mlčať a že mi pomôžete zachrániť holý život.

Boli by sme prisahali aj väčšiemu lotrovi, nuž nečudo, že Jake nám nemusel dva razy hovoriť. Div nás nevybozkával od radosti, keď sme zložili prísahu.

Zhovárali sme sa o všeličom inom; vtom Jake vytiahol kufrík a chcel ho otvoriť. Najprv nám však rozkázal, aby sme sa obrátili chrbtom. Poslúchli sme a keď nám povedal, že sa môžeme zasa obrátiť, ledva sme ho spoznali: mal modré okuliare, dlhé hnedé fúzy a bradu, celkom ako naozajstné. Vlastná matka by ho nepoznala. Pýtal sa nás, či sa ešte aj teraz ponáša na Jupitera.

– Vôbec nie, – upokojil ho Tom. – Jediné, čo máte s ním spoločné, sú dlhé vlasy.

– Máš pravdu, musím sa ešte ostrihať, Jupiter i Brace iste zachovajú moje tajomstvo. Budem u nich žiť ako cudzinec a susedia sa o mne nikdy nedozvedia. Čo myslíte?

Tom dlho premýšľal, kým odpovedal.

– Viete, ja i Huck vieme držať jazyk za zubami, ale ak nebudete mlčať vy, bude tu vždy nebezpečenstvo – nie veľké, ale predsa. Chcem povedať toľko; ak budete hovoriť, iste si ľudia všimnú, že máte hlas ako Jupiter. Hádam by si hneď spomenuli na dvojča, o ktorom sa hovorilo, že je mŕtve. A ľahko by im prišlo na um, že sa po celý ten čas mohlo skrývať pod cudzím menom.

– Tisíc hrmených, si ty chlapče prefíkaný! Ale máš pravdu. Budem sa pretvarovať, že som hluchonemý, najmä ak bude nablízku niekto cudzí. Keby som sa bol vrátil domov a na tú maličkosť zabudol – ale vlastne ani som sa nechcel vrátiť domov, chcel som odísť niekam, kde by ma už nemohli prenasledovať tí oplani, čo sú mi stále za pätami. Chcel som si nasadiť okuliare, fúzy a bradu, obliecť iné šaty – nejaké sedliacke – ale teraz…

Skočil k dverám ani mačka, priložil na ne ucho a počúval bledý a bez dychu. Zrazu zašeptal:

– Zdalo sa mi, že ktosi naťahoval kohútik na puške. Bože, to je hrozný život!

Bezvládny a vysilený klesol na stoličku a utieral si pot z tváre.

TRETIA KAPITOLA

Od toho dňa sme boli skoro neprestajne pri ňom, ba ešte aj v noci spal vždy niektorý z nás vo visutom lôžku v jeho kajute. Vravel, že doteraz sa cítil hrozne osamelý a že je rád, keď má teraz spoločníkov a môže s niekým hovoriť o svojich starostiach. Až sme horeli od zvedavosti, aby sme čím skôr odkryli jeho tajomstvo, no Tom tvrdil, že najlepšie bude, keď nespozoruje, že sa za tým tak umárame. Nebodaj nám to všetko sám prezradí, až sa raz rozhovorí, ale nesmieme sa ho spýtať dorovna. Začal by nás asi podozrievať s čušal by potom ani ryba. Ako obyčajne, aj tentoraz mal Tom pravdu.

Na Jakovi bolo vidieť, že má tisíc chutí hovoriť, že ho priam jazyk svrbí, a neraz sme si mysleli: „Už to príde!“ No keď už-už chcel svoje tajomstvo odhaliť, zakaždým akoby sa čohosi zľakol a začal rýchle o niečom inšom.

No napokon sme sa to jednako dozvedeli. Stalo sa to tak: začal sa nás vypytovať, len tak popri reči, na cestujúcich v medzipalubí. Povedali sme mu, čo sme o nich vedeli. To mu však nestačilo. Chcel vedieť niečo bližšieho, chcel, aby sme mu ich dopodrobna opísali. Tom začal a práve hovoril o jednom z najotrhanejších a najsurovších; Jake sa zachvel a vzdychol si:

– Bože, to je jeden z nich! Sú na lodi – vedel som to! Dúfal som síce, že im ubziknem, – hoci som vlastne ani neveril. No rozprávajte ďalej!

Keď Tom opisoval iného, práve takého otrhaného a špinavého chlapa z medzipalubia, Jake znova zbledol a striasol sa.

– To je on! To je ten druhý! Keby len nadišla hodne tmavá a búrlivá noc, aby som mohol ujsť na breh. Ale ako sa mi vidí, obklopujú ma samí špehúni. Vymohli si, aby smeli chodiť hore na palubu, nakúpili v kantíne pálenky a iste tam niekoho podplatili, aby na mňa dával pozor – nejakého nosiča, čističa topánok alebo dakoho iného. I keby som vystúpil nepozorovane na breh, o hodinu to už budú vedieť.

Chvíľu chodil rozčúlene po kajute a potom začal rozprávať. Najprv pospomínal celú svoju minulosť, všetky chvíľky krásne i trpké, a tak sa pomaly rozhovoril.

– Bola to smelá hra. Chystali sme sa ošudiť najväčších klenotníkov v St. Louis. Chceli sme sa zmocniť dvoch krásnych diamantov – boli ako dva veľké lieskovce, celé mesto sa na ne chodilo dívať. Parádne sme sa vyobliekali a uchmatli sme im ich za bieleho dňa. Ubytovali sme sa v drahom hoteli a odkázali sme klenotníkom, aby nám ich ta poslali, že ich chceme kúpiť, ale najprv si ich musíme prezrieť. Keď sme ich už mali v rukách, nastrčili sme miesto nich falošné – zo skla, a povedali sme pomocníkovi, ktorý ich priniesol, že na dvanásťtisíc dolárov sa nám nezdajú dosť jasné; a ten chumaj si miesto diamantov odniesol – sklo!

– Dvanásť-ti-ti-síc dolárov? – jachtal Tom. – Myslíte, že ozaj boli toľko hodné?

– Veru, na halier.

– A vy ste s nimi ufujazdili?

– Tak hladko, ani čoby to boli len kamienky z potoka. A klenotníci podnes nevedia, že sme ich ošudili. Prirodíeiie, že v St. Louis nebolo bezpečne, preto sme sa radili, kam pôjdeme. Jeden chcel na sever, druhý na juh. Nedajbože sa dohodnúť, nuž sme vyhodili peniaz: ak padne hlava, ideme na juh, ak písmo, na sever. Padlo písmo. Bolo teda dohodnuté: ideme na sever, po hornej Mississippi.

Zabalili sme diamanty do papiera, na balíček napísali svoje mená a uložili sme ho u hoteliera. Povedali sme mu, že balíček nesmie vydať nikomu z nás, ak nebudeme všetci traja pri tom. Potom sme sa rozišli po meste, každý inou stranou, pretože už vtedy sme akiste všetci traja mali rovnaký úmysel. Netvrdím to určite, ale myslím, že to tak bolo.

– Aký úmysel? – pýtal sa Tom.

– Okradnúť svojich spoločníkov.

– Čože? Jeden aby si vzal všetko, i keď mu druhí dvaja rovnako pomáhali?

Tomovi akoby nôž vrazil do chrbta. Povedal Jakovi dorovna, že je to najpodlejšie chrapúnstvo, o akom kedy počul. Jake Dunlap tvrdil, že v jeho cechu nie je to nič neobyčajného. Keď sa niekto dá na také remeslo, musí predovšetkým bedliť o vlastný osoh, pretože iný sa oňho starať nebude.

A pokračoval:

Viete, najväčšia galiba bola, že sme nemohli rozdeliť dva diamanty na troje. Keby boli bývali diamanty tri – ech čo, škoda spomínať, neboli tri, ale len dva, a to bolo naše nešťastie. Potĺkal som sa po meste po zastrčených uličkách a rozmýšľal som, div mi hlava nepukla. Povedal som si, že piznem tie diamaty, len čo sa mi naďabí prvá príležitosť. Prihotujem si iné šaty a ak mi bude osud priaznivý, zdúchnem im. Len čo budem v istote, preoblečiem sa a pristrojím sa tak, že ma nepoznajú, a potom nech si ma hľadajú. Preto som si zaopatril falošne fúzy, okuliare a sedliacke šaty a zložil som si všetko do kufríka. Keď som mal všetko pokope a vracal som sa domov, zazrel som v jednom sklepe svojho spoločníka Buda Dixona. Zbadal som ho cez oblok. Môžete si predstaviť, aká radosť ma pochytila. Reku uvidíme, čo ten kupuje. Stal som si tak, aby ma nezbadal, a pozoroval som ho. Nuž čo myslíte, čo kupoval?

– Falošné fúzy? – hádal som.

– Nie.

– Okuliare?

– Nie.

– Čuš, Huck Finn, ani slova, iba čo zdržuješ. Čo kupoval, povedzte, Jake.

– Nikdy by ste neuhádli. Kúpil si skrutkovač, celkom obyčajný – malý skrutkovač.

– Čudné. A na čo ho potreboval?

– To by som i ja rád vedel. Bolo mi to podozrivé. Ale márne som si lámal hlavu, čo chcel s tým skrutkovačom? Keď vyšiel zo sklepa, skryl som sa, aby ma nevidel, ale ustavične som mu bol za pätami. O chvíľu vošiel k starinárovi, a kúpil si červenú flanelovú košeľu a staré roztrhané šaty, práve tie, čo má teraz na sebe, ako ste mi ho opísali. Keď som to videl, šiel som k prístavu a schoval som si svoje veci na loď, ktorá plávala na sever a ktorú sme si vybrali. Potom som sa vrátil do mesta a šťastie mi žičilo. Videl som druhého spoločníka zásobovať sa v starinárskom obchode obnoseným šatstvom. Keď sme sa zišli v hoteli, vyzdvihli sme diamanty a išli sme na loď.

Teraz však ozaj bolo s nami zle, lebo nikto nechcel ísť spať. Ľahnúť, sme si nemohli, pretože sme si navzájom neverili, a tak sme dávali pozor jeden na druhého. Bolo to strašné, že sme sa sami takto mučili, ale vrelo to medzi nami už niekoľko týždňov a držali sme spolu len preto, že sme v svojom remesle jeden druhého potrebovali. Najhoršie bolo, že sme mali iba dva diamanty, a my sme boli traja. Najprv sme sa navečerali, potom sme sa prechádzali po palube a fajčili skoro až do polnoci. Napokon sme zišli do mojej kajuty, obozretne sme zatvorili dvere, pozreli do balíčka, či ozaj sú tam diamanty, a potom sme ho položili na spodné lôžko tak, aby sme ho všetci mali stále na očiach. Sedeli sme, dívali sa naň, ale onedlho len s veľkou námahou sme vzdorovali spánku. Driemalo sa nám čoraz väčšmi, až prvý zaspal Bud Dixon. Začal pravidelne chrápať, brada mu odkväcla na prsia ako v hlbokom spánku. Tu Hal Clayton mlčky hlavou ukázal najprv na diamanty a potom na dvere. Porozumel som. Načiahol som sa, uchmatol som balíček s diamantmi a potom sme obaja vstali. Niekoľko minút sme sa ani nepohli. A Bud len spal a spal. Skrútol som pomaly a opatrne kľúč, vyšli sme potichučky a zatvorili sme dvere práve tak ticho a opatrne.

Nikde nebolo ani živej duše a loď plávala tíško a rýchle po širokej rieke v matnom mesačnom svetle. Nepovedali sme si ani slovo, šli sme prosto na hornú palubu a sadli sme si celkom vzadu až k zábradliu. Obaja sme vedeli, prečo to robíme, hoci sme si nič nepovedali. Bud Dixon sa prebudí a zistí, že sme mu diamanty ukradli. Hneď dohrmí a skočí na nás, pretože ten chlap sa nebojí nikoho a ničoho. Pribehne, a buď sa nám podarí zhodiť ho do vody, alebo nás pri tom zabije. Striaslo ma, keď som na to pomyslel, pretože nie som bohvie aký odvážny, ale keby som bol ukázal, že sa bojím – nie, dobre som vedel, že to nesmiem urobiť. Stále som dúfal, že sa nám podarí vyskočiť niekde na breh a že sa vyhneme bitke, lebo s Budom Dixonom nie sú žarty. Bola to však veľká loď, plávala stredom rieky, a tak nebolo najmenšej nádeje.

Hodina sa míňala za hodinou a Dixon sa neukazoval. Veru, začínalo sa už brieždiť, a po ňom ešte ani slychu. „Do paroma, – vravím, – čo ty na to, Hale? Nie je to podozrivé? Tisíc okovaných, nerobí si ten z nás bláznov? Rozbaľ papier!“ Urobil to a – naozaj, v papieriku boli dve kocky cukru! Preto teda pokojne ostal v kajute a predrichmal celú noc. Bolo to šikovné, čo je len pravda! Iste si druhý balíček včaššie pripravil a podstrčil nám ho miesto pravého rovno pred nosom.

Nebolo nám do smiechu. Museli sme hneď a zaraz dačo vyhútať. A vyhútali sme! Poskladáme papier tak, ako bol predtým, vkĺzneme ticho do kajuty, položíme balíček na lôžko ta, kde bol, a budeme sa tváriť, že ničového nič nešípime, že nevieme, ako nás ošmekol. Ale nehneme sa ani na chvíľku od neho a len čo sa dostaneme na breh, prvú noc ho opijeme, prekutáme mu vrecká a vezmeme diamantíky. A to sa rozumie, že ho zároveň aj pekne „odkrágľujeme“, ak len to nebude priveľmi nebezpečné. Ak dostaneme korisť, odstránime Dixona stoj čo stoj, lebo inak by nám stále bol za pätami, napokon by nás predsa dohonil a potom by sme si ani chvíľu neboli istí životom. Ale pochyboval som, že sa nám plán podarí. Opiť Buda – čo len to! – nedalo by toľkú námahu, ale bude to čo hodno? Môže sa stať, že mu budeme prekutávať vrecká a podšívku šiat hoc aj cely deň, a predsa nič nenájdeme.

A v tej chvíli mi až dych zaseklo. Hlavou mi preblysla myšlienka, až ma ťažoba prejala, ale potom sa mi odrazu uľahčilo. Viete, vyzul som si topánky, pretože ma boleli nohy a práve keď som jednu z nich dvihol, aby som sa poznove obul, všimol som si opätok, a len-len že som nezhíkol. Len si spomeňte na ten záhadný malý skrutkovač!

– Ach! – vyrazil Tom rozrušením celý vyjašený.

– Nuž keď som pozrel na opätok, náhle mi svitlo v hlave a už som vedel, kam ukryl diamanty. Pozrite si opätok na mojej topánke. Vidíte, je podbitý oceľovou platničkou a platnička je pripevnená k opätku malými skrutkami. A teraz: ten lapaj nemal na sebe skrutky nikde inde iba na opätkoch; keď potreboval skrutkovač, vedel som už prečo.

– Huck, nie je to ohromné? – vykríkol Tom nadšene.

– Obul som si topánky, – pokračoval Jake Dunlap, – a šli sme dolu. Vkĺzli sme do kajuty a položil som balíček ta, kde bol predtým. Sadli sme si tichí a zahanbení a počúvali sme, ako Bud pokojne chrápe. Aj Hal Clayton čoskoro zaspal únavou, len ja nie. Nikdy som nebol taký čulý ako vtedy. Stiahol som si klobúk nad oči a spod partice som pozorne prezeral dlážku a sliedil som, či dakde nie sú pohodené kúsky kože. Trvalo mi to dlho, pretože v kajute bolo ešte šero a naľakal som sa, že som zle hádal. No predsa som na to prišiel. Ležalo to pri stene a malo to skoro farbu koberca. Bol to malý vykrojený kúsok kože, asi taký hrubý ako malíček, a myslel som si: „Aha, počkaj, v hniezdočku, z ktorého si vypadol, leží teraz diamant.“ A o chvíľku som vyňuchal aj druhý kúsok kože.

Predstavte si prefíkanosť a chladnokrvnosť toho lotra! Zosnoval si presne plán, premyslel, čo asi urobíme, a my truľovia sme mu ozaj naleteli a slepo sme urobili všetko tak, ako si to on predstavoval. Sedel si pekne v kajute, pokojne odskrutkoval oceľové platničky z opätkov, vyrezal z nich kožu, schoval diamanty a zasa platničky priskrutkoval. Dovolil nám ukradnúť podstrčený balíček, nechal nás sedieť celú noc hore na palube a my chumaji sme naňho čakali a chceli sme ho utopiť. Nikto by si to prefíkanejšie nevyhútal!

– Veru, môžete sa staviť aj o vlastnú hlavu, že nie! – riekol Tom s obdivom.

štvrtá kapitola

– Celý deň sme sa ukradomky navzájom pozorovali, bola to mizerná robota, najmä pre nás dvoch, a že sme sa museli jednostaj pretvarovať, azda vám ani netreba hovoriť. Predvečerom sme pristáli v malom meste pri Missouri; navečerali sme sa, v krčme a dostali sme hore trojposteľovú izbu. Stúpali srne ta po schodoch ako husi, hostinský šiel vopred s rozžatou lojovou sviecou a ja posledný. Cestou som hodil svoj kufrík pod veľký drevený stôl na chodbe. Hostinskému sme rozkázali, aby nám priniesol nahor mnoho whisky a hrali sme karty o peniaze. Ako začala whisky účinkovať na Buda, prestali sme s Halom piť, ale jemu sme ustavične dolievali, až bol taký opitý, že sa zvalil zo stoličky a ostal ležať.

Spal a chrápal, a my sme sa dali do roboty. Poznamenal som, že by sme sa mali vyzuť a jemu tiež stiahnuť topánky, aby sme zbytočne nebuchotali, až ho budeme obracať a prehľadávať. A tak sme aj urobili. Náročky som postavil svoje topánky k Budovým, aby som ich mal po ruke. Potom sme ho vyzliekli, prekutali všetky vrecká, švíky na obleku, ponožky, klobúk i topánky znútra, obrátili sme mu cestovnú kapsu naopak a prezreli zhora-zdola. Rozumie sa, po diamantoch ani stopy. Našli sme skrutkovač, a Hal mi vraví: „Čo myslíš, načo toto potrebujú?“ Odvetil som, že neviem, no len čo sa obrátil, hneď som skrutkovač šľohol a ukryl. Hal bol zdrvený a načisto znechutený. Konečne povedal, že škoda roboty a že to musíme nechať. Na to som práve čakal a odvetil som mu:

„Ostáva ešte jedno miesto, kde sme nehľadali.“

„Kde?“ spýtal sa Hal.

„V jeho žalúdku!“

„Sto striel! To mi ani len na um nezišlo! Teraz sme na pravej ceste, to je isté ako že raž zomriem! Ale ako sa doň dostaneme?“

„Počkaj tu pri ňom, ja zabehnem do mesta, nájdem nejakú lekáreň a donesiem dačo, čo mu vypudí diamanty zo žalúdka náramne rýchle.“

Hal mi prisvedčil, že mám pravdu, a pred jeho očami som vkĺzol do Budových topánok. Ani si to nevšimol. Boli mi priveľké, ale to bolo rozhodne lepšie, než keby boli bývali malé. Keď som bežal chodbou, vzal som si spod stola kufrík, vybehol som zadnými dvermi a o chvíľu som uháňal späť k rieke, ani čoby som bol mal sedemmíľové čižmy.

Bolo mi ľahučko na srdci – chodiť po diamantoch nie je veru nepríjemné. O štvrť hodiny povedal som si, že mam už poldruha kilometra za sebou a že všetko sa darí. Po piatich minútach, som si s radosťou uvedomil, že som prešiel zasa kus cesty a že v hostinci sa ktosi nebodaj čuduje, kde trčím tak dlho. Ďalších päť minút a už je naozaj nepokojný. Prešlo pol hodiny – mal som už skoro päť kilometrov za sebou. Hal je iste nanajvýš nepokojný a začína nadávať. Čoskoro nato som si uvedomil: štyridsať minút – teraz už tuší, že sa niečo deje. Päťdesiat minút – už uhádol pravdu. Domyslel sa, že som našiel diamanty, keď sme prehľadávali Buda, že som ich ukradomky strčil do vrecka – áno a teraz sa akiste dá po mojej stope, ale mám pred ním poriadny náskok. Bude hľadať čerstvé stupaje v prachu: dovedú ho k rieke, ale nebude vedieť, či som sa pobral nahor alebo nadol.

Proti mne šiel nejaký človek na mulovi. Nervy mi zlyhali, neuvažoval som, ale skočil som rovno do húštiny. Bol to nerozum. Keď chlap došiel až k miestu, kde som bol ukrytý, zastal a chvíľu čakal; či vyjdem, potom sa pobral ďalej. Už mi nebolo tak veselo. Uvedomil som si, že sám som všetko pobabral. Ak sa stretne s Halom Claytonom a ten sa ho spýta, či… no,… slovom bude zle.

Asi o tretej ráno došiel som do Alexandrie a videl som v prístave zakotvený tento parník. Bol som rád, reku, už je dobre. Práve sa začínalo brieždiť. Vystúpil som na loď, zaplatil som si kajutu, prezliekol sa a šiel som si sadnúť k lodivodovej búdke – aby som pozoroval breh, hoci sa mi to videlo zbytočné. Sedel som tam, myslel na svoje diamanty a čakal som, že loď čochvíľa vypláva. Ale čakal som márne. Opravovali niečo na stroji, nevšimol som si to skôr, veď som len zriedkavo cestúval na lodi.

Krátko a dobre, vyplávali sme až na poludnie. Ale už, dávno predtým som sa zatvoril v kajute, pretože už pred raňajkami som zbadal v diaľke kohosi, čo sa chôdzou ponášal na Hala Claytona a mieril rovno k lodi. Veru, cítil som sa všelijako, len dobre nie. Ak sa dozvie, že som na lodi – budem ani myš v klepci. Stačí, aby dával pozor a čakal – čakal, až vystúpim niekde na breh… Vystúpil by za mnou – a ja by si nebodaj, myslel, že Hal je na míle ďaleko – šiel by po mojich, stopách až k nejakému príhodnému miestu, zabil by ma a vzal diamanty – jaj, strach a hrôza! A teraz sa dozvedám, že aj Bud je na lodi! Povedzte, chlapci, nie je to hrozná smola, nie je to osud? Ale vy ma neopustite, však nie? Zľutujte sa nad neborákom. Pomôžte mi a budem vám nesmierne vďačný.

Prinútili sme ho, aby si ľahol na lôžko, a sľúbili sme, že mu pomôžeme, že už len niečo vyhútame. Zároveň sme ho prehovárali, aby sa toľko nebál. Pomaly sa upokojil a bol lepšej vôle. A aby dokázal, nakoľko nám dôveruje, odskrutkoval oceľovú platničku z opätkov, vytiahol diamanty, držal ich proti svetlu raz z jednej raz z druhej strany a maznal sa s nimi. Keď preniklo cez ne svetlo, boli ozaj prekrásne. Tak nádherne iskrili, až som sa bál, že sa rozprsknú a oheň z nich sa rozletí na všetky strany. Jednako som si v duchu vravel, že je blázon. Na jeho mieste bol by som diamanty pekne krásne vrátil tým kamarátom z mokrej štvrti a povedal im, aby išli kade ľahšie a mne dali pokoj. Jakovi som to aj povedal. Lenže on inak zmýšľal. Vraj, také niečo mu ani do päty nevojde, veď diamanty sú celé imanie, a on neznesie ani myšlienku, že by o ne mohol prísť.

Dva razy sme pristáli, opravovali stroje, a zakaždým to trvalo hodne dlho. Raz sme dokonca stáli pri brehu v noci. Nebolo však dosť tma a Jake sa obával vziať nohy na plecia. Až keď sme pristáli tretí raz, napokon sa mu to podarilo. Bola vari jedna po polnoci, keď sme pristáli pri veľkej píle asi šesťdesiat kilometrov nad osadou, kde mal strýko Silas farmu. Obloha bola zamračená, chystalo sa na búrku. Jake sa pripravil a striehol na vhodnú chvíľu, aby mohol ubziknúť. Spustil sa dážď a onedlho sa lialo ani z krhly. Vietor sa do nás zúrivo zapieral. Chlapci, čo nosili na loď drevo, prehodili si na hlavu drsné vrecia a Tomovi sa podarilo vziať jedno pre Jaka.

Tentoraz Jake neváhal, stiahol si vrece hlboko do tvare, vzal si kufrík, bežal na kormu, vmiešal sa medzi nosičov a prešiel s nimi po mostíku na breh. Keď sme videli, že sa už vzdialil zo svetelného kruhu lampášov a že ho zhltla tma, spokojne sme si vydýchli. Lenže naša radosť netrvala dlho. Zrejme niekto Jaka sledoval a prezradil ho. Asi o desať minút sme uvideli, ako sa jeho ničomní kamaráti rútili na palubu. Niekoľkými skokmi prebehli cez mostík, vyskočili na breh a zmizli v tme.

Čakali sme až do rána a neprestajne sme dúfali, že sa vrátia, no márne. Bolo nám Jaka ľúto a báli sme sa oňho. Jedine tým sme sa utešovali, že Jake má veľký náskok a že ho azda nedohonia. Hádam sa mu podarí dostať sa na bratovu farmu, kde sa skryje a bude v istote.

Mienil ísť pozdĺž rieky a prosil nás, aby sme sa prezvedeli, až pristaneme, či je Brace s Jupiterom sám doma. Večer sme sa mali vykradnúť z domu a dať mu zprávu. Mal na nás čakať v platanovom lesíku za tabakovým poľom Tomovho strýka Silasa. Lesík bol neďaleko cesty, smerujúcej k rieke: Bolo to opustené, pochmúrne miesto.

Dlho do noci sme sedeli a pretriasali sme, či sa Jakovi podarí ujsť. Ak sa obaja tí oplani dajú proti prúdu, bude všetko v poriadku. No sotva tak urobia. Možno vedia, odkiaľ Jake pochádza, pôjdu za ním celý deň, a on ich ani nezbadá. Potom ho niekde v noci na opustenom mieste zabijú, vyzujú mu topánky a zmiznú. Starosti o Jaka nám nedali ani spať.

PIATA KAPITOLA

Až na druhý deň popoludní dokončili opravu stroja a tak, keď sme pristáli neďaleko farmy strýka Silasa, chýlilo sa už k večeru. Nešli sme však prosto k farme, ale najprv sme bežali k platanovému lesíku, čo nám len nohy stačili. Chceli sme Jakovi vysvetliť, prečo sme sa tak oneskorili a zároveň chceli sme mu povedať, aby ešte čakal v lesíku, kým zistíme, čo a ako je u jeho brata, či je tam čistý vzduch. Bolo už hodne tma, keď sme zahýbali od cestičky k lesíku, ktorý sa černel asi na tridsať krokov pred nami. Vtom sme zbadali, ako dvaja chlapi vbehli medzi stromy a počuli sme dva alebo tri razy zúfalé volanie o pomoc.

– Chudák Jake, už je mŕtvy! – vzdychli sme si.

Ukrutne nás to vyľakalo. Rýchle sme vbehli za plot tabakového poľa a triasli sme sa, div z nás šaty nepopadali. Sotva sme sa schovali, už popri nás trielili iní dvaja chlapi a zmizli v lesíku. Skôr než by si bol narátal do päť, vybehli z lesíka všetci štyria. Prehnali sa po cestičke ani blesk, dobre sa im z kečky nepárilo. Dvaja vpredu, čo utekali, a za nimi dvaja, ktorí ich prenasledovali.

Ležali sme v tabakovom poli napoly mŕtvi od strachu a čakali sme, čo bude ďalej. Ale nikde nič – počuli sme iba tlkot vlastného srdca. Mysleli sme na zavraždeného, ktorý ležal neďaleko nás v lesíku pod stromami. Cítili sme sa, akoby celkom blízko pri nás stál duch. Zimomriavky nám behali po chrbte.

Spoza hrebeňa vŕškov, porastených stromami, vyskočil mesiac. Bol ohromný a okrúhly a zdalo sa, že sa ponášal na bledú tvár, pozerajúcu cez mreže väznice. Okolo nás mihali sa hrôzostrašné tiene. Všade bolo príšerne ticho a mĺkvo, len chvíľami čo nočný vetrík zašuchotal lístím stromov. Bolo tu pochmúrne ako na cintoríne.

Tom zrazu zašeptal:

– Huck! Pozri – čo je to tam?

– Prestaň, Tom! Nestraš ma, veď už aj tak ledva dýcham od hrôzy.

– Ale keď ti vravím pozri, tak pozri! Aha – vidíš, čosi vyšlo z horičky!

– Prestaň už, Tom!

– Čosi strašné dlhé.

– Prepánajána, Tom, čuš!

– Ty čuš! Ide to sem!

Bol taký vzrušený, že ledva šeptal, dych mu vyrážalo. Bol som rozhodnutý, že ta nepozriem, ale nedalo mi pokoja. Obaja sme kľačali, opretí bradami o nízky latkový plot, s vytreštenými očami, so zatajeným dychom a spotení od hrôzy. Čosi prichádzalo po cestičke. Kráčalo to v tieni stromov, a preto sme nič nerozoznali. Až keď prišlo k nám, na miesto jasne ožiarené mesačnými lúčmi, rozoznali sme strašidlo v ľudskej postave.

Ani čo by nám do chrbta nôž vrazili!

Bol to – duch Jaka Dunlapa!

Mýlka bola vylúčená!

Niekoľko minút sme sa nemohli ani pohnúť. A zrazu mátoha zmizla. Až potom sme sa odvážili – vydýchnuť a Tom ticho riekol:

– Počuj, Huck. Duchovia bývajú obyčajne siví a priesvitní, alebo akoby z hmly – ale tento nebol taký!

– Nie, nebol, – vravím. – Celkom zreteľne som mu videl okuliare a fúzy.

– Áno, a mal dosť krikľavé šaty, aké nosia vidiečania na sviatok – kockované nohavice, zelené a čierne…

– Hodvábnu vestu, červenú, so žltými bodkami…

– Kožené gamaše a jedna nebola zapnutá…

– Áno, a ten klobúk…

– Veru! Taký klobúk duchovia predsa nemávajú!

– Viete, vtedy také klobúky práve boli prišli asi pred rokom do módy. S tuhou, širokou particou, hodne vysoké, ponášali sa na kachľovú rúru. A boli končisté ako homoľa cukru.

– Videl si, Huck, či to malo vlasy ako – on?

– Nie… myslím, že nie… Alebo… sa mi vidí, že hej.

– Ani ja som si dobre nevšimol, ale videl som, že si niesol kufrík.

– Aj ja som to videl. Počuj, Tom, môžu duchovia mať kufríky?

– Ech, Huck, ja na tvojom mieste by som nehovoril tak hlúpo. Všetko, čo taký duch má na sebe alebo so sebou, je z podobnej „duchovitej“ látky, ako je on sám. Musí mať predsa nejaké veci ako každý iný. Sám si videl, že mal šaty z „duchovitej“ látky. Nuž a prečože by kufrík nemal z „duchovitej“ látky? A tak to aj bolo!

Tom vravel celkom múdro a mal pravdu.

Vtom sa k nám blížil náš starý známy z minulého leta. Bill Withers i so svojím bratom Jackom; práve keď prechádzali popri nás, Jack riekol:

– Čo povieš, čo to ten niesol?

– A či ja viem? Ale bola to neúrečná noša.

– Veru ho poriadne pritískalo k zemi. Tuším dakto potiahol zbožie starému pastorovi Silasovi. Už to len tak bude.

– Hm, tak. Preto som sa robil, že nevidím.

– Aj ja.

Obaja sa smiali a o chvíľku boli tak ďaleko, že sme ich nepočuli. Z ich reči ľahko sme mohli usúdiť, aký je strýko Silas neobľúbený medzi ľuďmi. Inak by títo dvaja neboli dovolili, aby mu beztrestne kradli obilie.

Chystali sme sa odisť, ale vtom sme začuli iné hlasy. Zo začiatku len tiché, nezrozumiteľné mumlanie, no čím väčšmi sa hlasy blížili, tým boli zreteľnejšie. A chvíľami sa ktosi trhano zasmial. Bol to Lem Beebe a Jim Lane, poznali sme ich vlani v lete. Počuli sme, ako Jim vraví:

– Kto? Jupiter Dunlap?

– Mhm.

– Ani neviem. Videl som ho podvečer. Kopal na poli aj s pastorom. Hovoril, že sotva pôjde dnes v noci, ale že nám dá svojho psa, ak chceme.

– Hádam ustal…

– Ani nečudo po takej tvrdej robote.

– Veru.

Obaja sa pri tých slovách zachechúňali a šli ďalej. Tom radil, že by sme sa mali pobrať z poľa a ísť za nimi, pretože idú ta, kde my a neveľmi nám lahodilo, keby sme osamote ešte i druhý raz naďabili niekde na ducha. Neotáľali sme dlho a tak sme bez nehody došli na farmu ku strýkovi Silasovi.

Bol večer – druhého septembra – v sobotu. To nikdy nezabudnem.

A prečo, dozviete sa čoskoro.

ŠIESTA KAPITOLA

Statočne sme kráčali za Jimom a Lemom, až sme prišli k zadnému plotu okolo farmy Tomovho strýka. Všetky psy nám bežali v ústrety, vítali nás. V dome bolo svetlo a nemuseli sme sa už báť. Práve sme sa chystali predriapať cez plot, keď Tom zastal a povedal:

– Počkaj, Huck, sadneme si tu na chvíľočku.

– Čo zas?

– Uvidíš. Iste si myslíš, že hneď povieme celej rodine, koho tam v platanovom lesíku zabili s že prezradíme lotrov, čo to vykonali, že vyrapoceme hneď a zaraz, čo vieme o diamantoch ktoré zobrali mŕtvemu, že z mosta doprosta všetko vytárame. Nuž a preslávime sa, lebo sme jediní, čo o tom vieme viac než ktokoľvek iný.

– To sa rozumie. Veď by si to ani nebol ty. Tom, keby si prepásol takú príležitosť. Ak spustíš, iste budú otvárať oči aj uši.

– Dobre. – odvetil Tom pokojne… – A čo ty na to, keď ti prezradím, že ani len na um mi nepríde dačo povedať?

 – Čo ja na to? Že sa mi vari sníva, – odpovedal som neveriaci. – To hádam nemyslíš naozaj. Tom?

– Myslím to celkom naozaj a čoskoro uvidíš, prečo. Teraz mi však najprv povedz: bol duch bosý?

– Nie, nebol. Prečo sa pýtaš?

– Počkaj… čoskoro uvidíš, prečo. Teda mal na nohách topánky?

– Áno, videl som ich isto-iste.

– Prisahaj!

– Na môj dušu, prisahám!

– Ja tiež. Nuž a vieš, čo to znamená?

– Nie. Čo?

– To znamená, že zlodeji predsa nedostali diamanty!

– Prepánajána! Čo ty navyhutuješ?

– Čo navyhucujem? Že sa ešte pýtaš! Som si celkom istý, že je tak! Počúvaj: duch si pri odchode vzal zo sebou nohavice, okuliare, bradu s fúzmi i kufrík a všetko ostatné, čo mal zaživa na sebe, lenže teraz, pravda všetko to bolo z „duchovitej“ látky. Áno, z každej veci vyšla taká istá vec, lenže „duchovitá“, A to znamená, že aj z jeho topánok vyšli „duchovíté“ topánky, pretože ich mal ešte na nohách, keď vstal už ako duch a začal strašiť. Nuž a keď toto nie je dôkaz, že tí lotri nedostali topánky, za ktorými snorili, potom ozaj neviem, čo by bol dôkaz!

No len si pomyslíte! Nikdy som nevidel bystrejšiu hlavičku než mal Tom. Veď som tiež mal oči, tiež som sa díval dovôkola, ale mne nikdy nič neprišlo na um! S Tomom Sawyerom to bolo celkom inakšie. Keď sa Tom podíval na nejakú vec, akoby sa pred ním postavila do haptáku a zhovárala sa s ním, akoby mu povedala všetko, čo o sebe vedela. Naozaj, nikdy som nevidel bystrejšiu hlavičku.

– Tom, už som ti povedal nedávno a teraz ti to znova opakujem: nie som ani toľko hoden, aby som ti topánky očistil! Ale je to tak na svete. No, poďme ďalej – teraz je mi už celkom jasné, že zlodeji diamanty nedostali. A čo myslíš, prečo ich nedostali?

– Pretože tí dvaja, čo ich naháňali, boli pri nich skôr, než stihli vyzuť mŕtvemu topánky.

– Hm, tak je to, tomu rozumiem. Ale pozri, Tom, prečo vlastne chceš čušať?

– Panebože! Prečo? Nuž Huck, ozaj si taký zadubenec? Počúvaj! Čo sa teraz stane? Ráno bude vyšetrovanie. Tí dvaja, čo ich zahnali, povedia, že počuli krik, ale že ta pribehli neskoro a nemohli už cudzinca zachrániť. Potom sa zíde porota a budú diskutovať a tárať dve na tri a diskutovať, až napokon vyhlásia rozsudok, že ho zastrelili alebo prebodli, alebo ho ovalili niečím po hlave a že zomrel a niet tu pomoci. Potom ho pochovajú a predajú na licitácii všetky jeho veci, aby zaplatili trovy – a to bude naším šťastím!

– Ako to?

– Ako to? Nuž tak – kúpime tie topánky za dva doláre!

Chvíľu som nemohol od prekvapenia ani vydýchnuť.

– Čože, Tom? A my by sme dostali diamanty?

– Si myslím! Jedného dňa vypíšu na ne odmenu – najmenej tisíc dolárov, to je isté. A to budú naše peniaze! Tak, ale teraz už poď, ukážeme sa našim. A pamätaj si: nevieme o nijakej vražde, o diamantoch alebo o voľákych zlodejoch – nezabudni!

Vzdychol som si – ľútosťou nad tým, čo Tom chcel urobiť. Ja by som diamanty predal – veru hej predal za dvanásťtisíc dolárov. Ale nehovoril som nič. Aj tak by to nepomohlo.

– Tom, čo povie teta Sally, prečo nám trvala cesta z prístavu tak dlho?

– To už nechám na teba, Huck, – odvetil mi. – Povedz jej, čo chceš.

Taký bol vždy, úprimný a pravdovravný. Nikdy neklamal.

Prešli sme cez priestranný dvor. Všimol som si známe veci, čo tu stáli alebo sa povaľovali a ktoré sme zasa s radosťou uvideli. Tak sme došli ku chodníku, krytému strieškou, kade sa chodievalo z veľkého dreveného domu do kuchyne. V kuchyni viselo všetko na stene tak ako vlani, aj zelený pracovný oblek strýka Silasa z drsnej látky, s bielou záplatou na chrbte, čo vyzeralo tak, ani čoby bol niekto hodil do strýka snehovú guľu.

Stisli sme kľučku a vošli. Teta Sally behala rozčúlene po izbe, deti sedeli stúlené v kútiku a v druhom sa krčil strýko Silas a hlasite sa modlil.

Teta ihneď k nám skočila s náramnou radosťou: po lícach jej stekali slzy. Ťahala nás za uši, objímala a bozkávala, potom nám dávala frčky do nosa a od radosti nedajbože prestať.

– Kde ste sa túlali, naničhodní fagani? Div som pre vás o rozum neprišla. Vaše rárohy sú tu už dávno a večeru som pripravila už štyri razy, aby bola teplá, až prídete… Ale ja tu táram a táram a vy, nebožiatka, hádam umierate hladom. Tak, sadnúť, všetci k stolu a rýchle, už aj!

Ako dobre sme sa cítili za stolom, kde sa na nás usmievali bielučké žemličky, bravčové rebierka a iné dobroty od výmyslu sveta! Zatiaľ čo sa strýčko Silas modlil pred jedlom, pokúšal som sa vymyslieť nejakú výhovorku, prečo sme prišli tak neskoro. Keď nám tanier vrchovato naložili a chceli sme sa pustiť do jedenia, opýtala sa teta Sally – to, čoho som sa toľko obával.

– To je tak, milostivá pani…
– Huck Finn! Odkedy som pre teba milostivá pani? Čo sme si varí neznámi? Dala som ti azda málo zaúch a bozkov? Len ma pekne volaj teta Sally ako predtým!

Poslúchol som.

– To je tak, teta: povedali sme si s Tomomy že pôjdeme pešky a šibneme okolo lesa, nuž a práve tam sme sa stretli s Lemom a Beebom a Jimom Lanom. A oni
vraj aby sme s nimi išli večer na maliny, že by si mohli požičať od Jupitera Dunlapa aj psa, pretože im Jupiter práve pred chvíľou vravel…

– Kde ho videli a kedy? – chvatne sa spýtal strýko Silas a keď som naňho pozrel, prečo sa stará o také pletky, priam som cítil, ako do mňa zabodol svoje ostré oči. Až som sa ľakol, ako ma to prekvapilo, ale zápäť som sa spamätal a odvetil som:

– Tam niekde dolu, keď s vami večer okopával pole.

Zahundral „hm“ a viac si ma nevšímal.

– Tak teda, ako som vravel…

– To stačí, nemusíš už ďalej rozprávať… – skočila mi do reči teta Sally a prevŕtavala ma zrakom. Bola náramne rozhnevaná. – Huck Finn, – vravela, – kto to kedy slýchal, aby sa v našom kraji chodilo na maliny v máji?!

– Videl som, že som strelil capa, ale už sa nič nedalo robiť. Nevedel som kam z konopí. Chvíľu čakala a ustavične ma prevŕtavala očami.

– A potom – ako si môže niekto vymyslieť takú hlúposť a ísť na maliny v noci?!

– Ehm… totiž… to je tak… povedali nám, že majú lampáš a…

– Mlč. Ani slovo už! A teraz mi ešte povedz, čo chceli robiť s tým psom! Hádam im mal maliny zbierať, nie?

– Myslím, že


– A teraz ty, Tom, akú lož si na mňa chystáš, aby celá tá táranina bola ešte účinnejšia? Tak von s tým! Ale to ti vravím hneď, neverím ti ani slovka! Ty a Huck zase strkáte všetečne nos do niečoho, do čoho vás nič. Som o tom presvedčená. Poznám vás oboch, a to veľmi dobre. A teraz mi povedz, načo ten pes a čo tie maliny a lampáš a všetky tie jalové reči. Ale pravdu – rozumieš?

Tom sa tváril urazene a povedal náramne vážne:

– Je mi ľúto, teta, že sa s Huckom tak zhováraš, a to len preto, že sa preriekol. To sa môže siať každému.

– Kedy sa preriekol a ako?

– Áno, povedal maliny, miesto čo mal povedať jahody.

– Tom, keď ma tak budeš hnevať, uvidíš…

– Ale, teta, keby si sa bola poriadne učila prírodopis, vedela by si, že na celom svete – pravda, okrem tunajšieho Arkansasu – chodí sa na jahody so psom a s lampášom…

Ale vtom sa už vrhla naňho a nedala mu dohovoriť. Bola taká nahnevaná, že jej zavše ani dych nevystačil, no slová sa z nej valili prúdom. A to práve Tom chcel. Nechal ju až ju rozčúlili vlastné slová, a vždy keď bola najväčšmi najedovaná, mlčky čakal, kým sa nevyzúrila. Keď si uvedomila, že sa priveľmi nahnevala, nepovedala už o tom ani slova, ani nedovolila inému o tom hovoriť. A tak sa aj teraz stalo. Keď už nevládala ďalej a nevoľky musela prestať, povedal Tom pokojne:

– A predsa, tetuška…

– Mlč! Nechcem už o tom ani počuť!

Tak sme sa dostali z kaše a už nikto nespomenul, prečo sme prišli tak neskoro. Tom vedel, ako s ňou zaobchodiť.

SIEDMA KAPITOLA

Najstaršia strýkova dcéra Benny bola veľmi vážna a často si vzdychala. No čoskoro sa začala vypytovať na Mary, Sida a čo robí Tomova teta Polly. Tu zmizli tete Sally vrásky z čela, vrátila sa jej zasa dobrá nálada a aj ona sa vypytovala; bola opäť samá vľúdnosť a láskavosť, a tak sa večera skončila príjemne a veselo. Len starý pán nevravel. Bol roztržitý a nepokojný a vzdychal tak zhlboka, že ti srdce pukalo, keď si ho videl takého smutného a skormúteného.

Hneď po večeri prišiel akýsi černoch, zaklopal na dvere a strčil dnu hlavu. Sňal si starý slamený klobúk, poškrabal sa na hlave a potom povedal, že massa Brace čaká pri bránke na svojho brata, že už naňho nechce čakať s večerou, či by massa Silas láskavo nepovedal, kde je.

Strýčko Silas sa vyrútil naňho tak ostro a nevrlo, ako som ho ešte nikdy nepočul.

– Či mu ja azda brata strážim?

Ihneď sa však spamätal a navidomoči oľutoval, že sa dal tak stihnúť. Potom riekol celkom mierne:

– Nemusíš to opakovať, Bill. Prenáhlil som sa, som trochu podráždený. V poslednom čase sa akosi nedobre cítim a nemyslel som na to, čo hovorím. Povedz mu, že nie je tu.

Keď černoch odišiel, strýčko Silas vstal, poprechádzal sa po izbe, a hundral si popod nos a prplal si vo vlasoch. Bolo nanajvýš trápne dívať sa na neho. Teta Sally nám povedala, že si ho nemáme všímať, lebo ho to rozčuľuje. Žalovala sa, že odvtedy, čo ho stihlo to nešťastie, jednostaj iba premýšľa, a priznala sa, že keď naňho príde podobný záchvat, často nevie, čo povedal alebo urobil. A tiež v spánku chodí častejšie než predtým a niekedy nielen že chodí v spánku po dome, ale vyjde často i von, a ak by sa nám náhodou pritrafilo ho stretnúť, nemáme si ho všímať a rušiť ho. Len Benny vie, ako mu pomôcť. Vždy správne uhádne, kedy ho čankať a kedy nechať na pokoji.

Teraz strýko ustavične prebehoval izbou a zlostne si čosi šomral. Keď sa chôdzou unavil, Benny vstala, pritúlila sa k nemu, chytila ho za ruku, objala okolo pása a chodila s ním. Usmial sa na ňu, nahol sa a pobozkal ju. A tak pomaly mizli mu z tvári črty starostí a útrap a dal sa od nej viesť ako decko do svojej izby. Ozaj radosť bolo pozerať, ako sa otec s dcérou majú radi.

Tela Sally súrila, aby si deti políhali, a tak nás si nikto nevšímal. Bola nám dlhá chvíľa, a preto sme sa šli poprechádzať na priedomie pri mesiačku. Vzali sme si aj veľký melón a zatiaľ, čo sme ho jedli, zhovárali sme sa o tom, čo sme včera videli. Tom tvrdil, vraj by sa stavil o všetko, čo má, že iste všetky tie spory a strasti zavinil Jupiter a že všetko urobí tak, aby mu bol vždy nablízku, a len čo mu klepne na prsty, prehovorí strýka, aby Jupitera vyhnal.

Sedeli sme tak asi dve hodiny, rozprávali sme si, pofajčievali a napchávali sme sa melónom. Bolo už neskoro, keď sme sa vrátili. V dome bolo tma, ticho a všetko spalo.

Tom mal oči všade a všimol si, že strýkov starý pracovný oblek zmizol. Bolo mu to divné a tvrdil, že ešte visel v chodbe, keď sme po večeri odchádzali.

Počuli sme, že aj Benny sa prechádza v susednej izbe. Akiste sa trápila o otca a nemohla spať. Ani my sme od rozčúlenia nezaspávali. Sedeli sme na posteli a tíško sme sa zhovárali. No nech sme začali o hocčom, znova a znova sme sa vracali k vražde, k duchovi Jaka Dunlapa, až nám zimomriavky behali po chrbte a v strachu sme sa celí triasli. Potom pravdaže sme na spánok ani len nepomysleli.

Bolo už neskoro, všade ticho a pokoj, a vtom zrazu ma Tom drgol lakťom a ukázal hlavou na okno. Videl som na dvore kohosi, ako chodí sem a ta, ani čo by nevedel, čo chce. Ale nevideli sme ho dobre, lebo bolo tma. Náhle zamieril k zadnému plotu a práve keď sa cezeň škriabal, vyšiel mesiac. Videli sme, že nesie na pleci rýľ a medzi lopatkami má veľkú bielu záplatu na drsnej zelenej látke.

– Vidíš, zasa chodí v spánku! – riekol Tom. – Škoda, že nesmieme ísť za ním a pozrieť, čo bude robiť. Teraz zahol k tabakovému poľu. Už zmizol. To je nešťastie. Chudák strýčko! Ako mi ho ľúto, že nemôže spať!

Čakali sme dlho, ale strýko nie a nie sa vrátiť. Alebo sa hádam vrátil druhou stranou. Vysilením a únavou sme konečne zaspali, ale spali sme nepokojne a mali sme strašné sny. Sotva sa začalo brieždiť, boli sme už na nohách, pretože prišla búrka, blýskalo sa a hrmelo. Stromy sa ohýbali v silnej víchrici a lialo sa ani z vreca, takže jarčeky sa čoskoro premenili na prudké bystriny.

– Počúvaj, Huck, poviem ti dačo, čo mi vŕta v hlave. Až do chvíle, keď sme včera večer odišli z domu, nikto tu ešte nevedel o zavraždení Jaka Dunlapa. A predsa tí dvaja, čo zahnali Buda Dixona a Hala Claytona, boli by to iste rozkričali po okolí. Každý sused, čo by sa to dopočul, iste by sa bol rozbehol do najbližšej farmy, aby tam bol s novinou prvý. Veru, kamarát, to sa tu stane raz za desať rokov, že by sa mohli pochváliť takou udalosťou. Huck, vravím ti, neprace sa mi to do hlavy a nerozumiem tomu.

Nemal chvíľky pokoja, a nedajbože dočkať, až prestane pršať, aby sme mohli von a skúsili, či niekoho nestretneme, kto by o tom začal. Ale hneď mi pripomenul, že sa musíme tváriť hrozne vydesení a prekvapení.

Sotva prestalo pršať, vyšli srne. Bol jasný deň. Pomaly sme sa vliekli cestou, tu i tam sme niekoho stretli, pozdravili sme sa a povedali, kedy sme prišli a ako sa u nás doma majú, ako dlho tu ostaneme a ešte všeličo iného. No nikto sa ani nezmienil o tom, čo nás najväčšmi svrbelo na jazyky. Bolo to naozaj viac než čudné.

Tom poznamenal, že keby sme šli do platanového lesíka, iste by sme tam našli mŕtvolu samotnú a opustenú, a živej duše by nebolo široko-ďaleko. Nazdal sa, že možno tí dvaja prenasledovali zlodejov hlboko do lesov. Lotri využili peknú príležitosť, hodili sa na nich a azda sa navzájom pozabíjali. A tuk tu nikto neostal, kto by čo povedal.

Neprestajne sme kráčali ďalej, mleli sme a prekrikovali sa navzájom a naraz sme sa ocitli pri platanovom lesíku. Zmrvila ma triaška a za nič na svete nechcel som ani krok ďalej. Tom ma prehováral a dobiedzal; musí vraj ísť pozrieť, či má mŕtvy ešte topánky na nohách. Obozretne vliezol do húštiny – ale o minútku bol späť. Oči mu div nevypadli z jamôk a rozčúlený horko-ťažko vyjachtal:

– Hu… Huck,… je preč!

– Tom, dobre si pozrel?

– Je preč, celkom iste preč. Ani stopy po ňom! Zem je trošku udupkaná, ale ak tam bola krv, tak ju zmyla búrka. Teraz sú tam kaluže a blato.

Osmelil som sa a kráčam za ním, aby som sa tiež podíval. Ozaj bolo tak, ako vravel: ani stopy po mŕtvom.

– Do paroma! – zahromžil som. – Diamanty sú preč! Zlodeji sa sem hádam vrátili a odtiahli ho inam. Čo myslíš. Tom?

– Už je to len tak. Celkom iste. Kde ho asi ukryli?

– Neviem, – odvetil som nahnevane. – A ani sa nestarám, Majú topánky a jedine tie som chcel. Pre mňa nech leží dakde v hore aj desať rokov, ja ho hľadať nepôjdem.

Tom bol len na to zvedavý, čo sa s ním asi stalo. Povedal, že budeme mlčať ďalej, ale že si dáme dobrý pozor. Iste ho zakrátko psy vyňuchajú, alebo niekto naňho naďabí.

Vracali sme sa namrzení domov na raňajky. Boli sme sklamaní a zdalo sa nám, že sme ošudení. Ešte ani jeden mŕtvy nikoho tak nenajedoval a nerozhneval ako Jake Dunlap nás.

ÔSMA KAPITOLA

Pri raňajkách nám nebolo veselo. Teta Sally akoby bola o desať rokov staršia; bola ustatá a nechala deti, aby sa medzi sebou klbčili a hašterili, a možno ani nevedela, čo sa okolo nej robí. To nebývalo jej zvykom. Tom nehovoril, ani ja nie, lebo nám v hlavách vírili vlastné starosti, a Benny sa asi dobre nevyspala. Zakaždým, keď zdvihla hlavu a úkradky pozrel na otca, vyhŕkli jej do očú slzy. Strýko si nevšímal, že mu jedlo chladne na tanieri, ba hádam ani nevedel, že ho tam má, pretože bol ešte zadumanejší než večer: neprehovoril ani slovka a raňajok sa ani nedotkol.

Vo chvíli, keď detváky náhodou prestali kričať a v kuchyni bolo ticho, strčil zasa Dunlapov černoch hlavu do dverí a povedal, že jeho massa Brace sa obáva o
Jupitera, ktorý ešte neprišiel domov, a keby massa Silas láskave…

Díval sa na strýka Silasa, a náhle sa zarazil, akoby mu slová zaviazli v hrdle, lebo starec neisto vstal a oprel sa o stôl, aby nespadol. Ťažko dýchal a zadíval sa na černocha, niekoľko ráz namáhavo preglgol, čiahol si rukou na hrdlo… Konečne sa mu podarilo prehovoriť.

– Myslí… myslí hádam… či si naozaj myslí? Povedz mu… povedz…

Padol nevládny a vysilený do kresla a povedal tak ticho, že sme mu sotva rozumeli:

– Prac sa, prac…!

Černoch sa zľakol a rýchle zmizol. A nám bolo… neviem, ako nám bolo, ale bol to hrozný pohľad na starca, ktorý ťažko dýchal, opretý v leňoške, s očami stĺpkom, akoby umieral.

Nikto sa ani nepohol, len Benny, ktorej tiekli slzy po lícach, ticho vstala, prešla na prstoch ku kreslu a pritisla si jeho starú šedivú hlavu na srdce. Nežne ho hladkala a maznala sa s nim a o chvíľu nám kývla, aby sme odišli. Všetci sme vstali a vyšli tak ticho z izby, akoby tam bol mŕtvy.

Pustili sme sa s Tomom k lesu a zhovárali sme sa vážne o tom, ako je tu všetko iné než vlani v lete. Všetci boli šťastní, spokojní, každý si vážil strýka Silasa, ktorý bol vtedy detsky prostý a dobrý aj keď trochu čudácky – a teraz! Ak sa ešte celkom nepominul rozumom, stane sa tak onedlho. V tom sme sa zhodovali.

Mračná zmizli; bol krásny deň a slniečko milo hrialo. Čím väčšmi, sme sa blížili vŕškami k rovine, tým krajšie boli stromy a kvety a tým čudnejšie sa nám zdalo, že na tom krásnom svete bývajú aj smútok a starosti. A tu som pocítil, že mi zaseklo dych. Schmatol som Toma za ruku a nohy mi oťaželi.

– Vidíš? – vyhŕklo zo mňa a obaja sme uskočili do húštiny. Triasli sme sa ani osiky a Tom povedal:

– Ticho! Čuš!

Sedelo „to“ na pni konča lúčky a tvár si zakrývalo dlaňami. Ťahal som Toma, aby sme ušli, ale Tom nie a nie sa pohnúť a ja by som nebol išiel za nič na svete sám. Povedal, že sa nám azda už nikdy nepošťastí uvidieť „ducha“ a že si „tohto“ chce prezrieť ako sa patrí, zblízka, aj čo by mal zato priam dušu vypustiť. Ostal som a díval sem sa, až sa mi v očiach tmilo. Tomovi však nedalo pokoja, nemohol mlčať. Začal šeptom:

– Neborák Jake, má všetko na sebe tak, ako vravel, Teraz vidíš, to sme ani nevedeli, ale aj vlasy má tak, ako chcel. Nemá ich už dlhé, iba krátko pristrihnuté. Huck, nikdy som si nemyslel, že by duch mohol vyzerať ako živý.

– Vyzerá celkom ako za živa, práve ako predtým, než zomrel.

Nevládali sme z neho ani oči spustiť a Tom náhle riekol:

– Vieš, Huck, že na tom duchovi je dačo strašne čudného? Nemal by veru chodiť po svete za bieleho dňa.

– Naozaj, Tom? Nikdy som také niečo nepočul.

– Veru, duchovia sa nikdy neukazujú vo dne, iba v noci, aj to až po polnoci. Pamätaj si, tu voľačo neštimuje. Nemá právo motať sa po svete za jasného dňa. Ale pozri, veď ti je ten ako živý. Jake sa chcel robiť hluchonemým, aby ho susedia nepoznali po hlase.

– Myslíš, že by sa duch tiež robil hluchonemým, keby som naňho zavolal?

– Preboha, Tom, nie! Ak naňho zavoláš, tak ti tu na mieste skapem od strachu.

– Neboj sa, nezakričím. Ale Huck, len pozri, veď sa ten duch škrabe na hlave – vidíš?

– Vidím – a čo na tom?

– Čo na tom? Nuž, povedz, prečo sa škrabe na hlave? Veď ho nemá čo svrbieť, má hlavu z hmly alebo z čohosi takého, nuž teda ho nemôže svrbieť!! Hmla nesvrbí, ani nemôže, to predsa vie každý somár.

– Dobre, keď ho nesvrbí a nemôže svrbieť, tak teda prečo sa škrabe? Hádam sa škrabával ešte za živa?

– Ale kdeže! Mne sa ten duch vôbec nepozdáva. Sa mi vidí, že je to akýsi podfukársky duch… viem to isto-iste, ako že tu sedím. Pretože… Huck…

– Čo je?

– Pretože… nevidíš, cez neho krovie, pred ktorým sedí!

– Na môj veru, Tom, máš pravdu. Z hmly nie je, veď je taký nepriesvitný ako krava. Tak sa mi zdá…

– Huck, teraz si odštipol tabaku. Sto striel, veď duchovia nežujú tabak – ani nemajú, čím by ho žuli! Počuj, Huck!

– Čo zas? Počúvam.

– To nie je nijaký duch. To je Jake Dunlap z mäsa a kostí.

– Zblaznel si, Tom?

– Huck Finn, našli sme mŕtvolu medzi platanmi?

– Nie.

– Ani stopy po nej?

– Nie.

– Správne. A vieš prečo? Pretože tam nikdy žiadna nebola.

– Ale, Tom, veď vieš, že sme počuli…

– Áno, počuli sme výkrik, hádam dva. Dokazuje to, že niekoho zabili? Nedokazuje. Videli sme utekať štyroch chlapov z lesíka a potom vyšiel tamten, lenže my sme mysleli, že je to jeho duch. Bol to taký duch, ako ty alebo ja. Bol to Jake Dunlap z mäsa a kosti a aj teraz je to Jake Dunlap. Ostrihal si nakrátko vlasy, ako nám to povedal. A teraz robí zo seba cudzinca, práve tak, ako nám to povedal. Duch! Strašidlo! Ten? Je zdravý ako repa.

Pochopil som, že sme strelili capa a že sme sa dali oklamať. Bol som rád, že Jaka nezabili, a Tom sa tiež tešil, lenže sme teraz nevedeli, čo by mu bolo milšie – prihovoriť sa mu, alebo sa tváriť, že ho nepoznáme. Tom sa rozhodol, že pôjde k nemu a dorovna sa ho opýta, a už sa aj rozbehol. Ja som pomaly drobčil za ním, pretože som si nebol načistom, či to jednako len nie je duch.

Tom k nemu už došiel a hneď spustil:

– Ja i Huck sme veľmi radi, že vás zasa vidíme, ale nebojte sa, neprezradíme vás. Ak si myslíte, že by bolo bezpečnejšie, keby sme si vás nevšímali, keď sa stretneme, tak len povedzte, môžete sa na nás spoľahnúť. Radšej by som si dal ruku odťať, než vás priviesť do nešťastia.

Len čo nás zbadal, mužský sa zarazil a navidomoči sa nezaradoval. Ale keď Tom hovoril, díval sa na nás prívetivo, a keď Tom dokončil, usmial sa a rozhadzujúc rukami vyrážal zo seba namáhavo: – Gó… go… ggó… – celkom ako hluchonemý.

Videli sme, že idú Nickersonovci, ktorí bývali za lúčkou, a preto Tom rýchle riekol:

– Ide vám to znamenite, nikto by to lepšie nevedel. A máte pravdu. Majte aj nás za bláznov ako tých druhých. Aspoň si to nacvičíte a nepomýlite sa. Budeme sa vám vyhýbať a robiť sa, že vás nepoznáme. Ak by ste nás potrebovali, len nám dajte vedieť.

Potom sme šli ďalej svojou cestou popri Nickersonovcoch, ktorí sa nás hneď vypytovali, kto je ten cudzinec, odkiaľ prišiel a ako sa volá, akého je vyznania, či je baptista alebo metodista, aké je jeho politické presvedčenie, či je liberál alebo konzervatívec, ako dlho tu ešte ostane atď., atď.; boli zvedaví a obňuchávali, ako to už býva, keď vidia ľudia cudzinca, a psy sa správajú podľa nich. Tom zvedavcom odvetil, že cudzinec nerozumie, keď sa ho niekto spytuje, lebo je hluchonemý; rozpráva len rukami a z jeho gogovania vraj nikto nezmúdrie.

Keď sme podišli ďalej, obzreli sme sa a dívali, ako sa pustili do Jaka. Báli sme sa oňho. Tom tvrdil, že mu dlho potrvá, kým privykne, že má byť hluchonemý; iste sa vraj čoskoro podriekne. No dívali sme sa dosť dlho a videli sme, že to Jakovi ide znamenite a že „hovorí“ rukami celkom pekne. Nechali sme ho a ponáhľali sa ďalej. Chceli sme dôjsť do školy pred skončením vyučovania, a čakali nás ešte dobré štyri kilometre.

Hnevalo ma, že nám Jake nepovedal nič o bitke v lesíku a o tom, ako blízko bol smrti. Neopanoval som sa, aby som sa nepožaloval Tomovi. Hnevalo ho to rovnako ako mňa, ale povedal, že keby sme boli v Jakovej koži, boli by sme práve takí ostražití a držali jazyk za zubami, aby sme sa nedostali do galiby.

Chlapci a dievčatá v škole boli radi, že nás zase vidia, a po vyučovaní bolo veselo. Hendersonovi chlapci stretli cestou do školy hluchonemého a povedali to ostatným. Celá škola bola naňho zvedavá a nehovorilo sa o ničom inom. A všetci nedajbože sa dočkať až ho uvidia, pretože sa im zriedkakedy pošťastilo vidieť hluchonemého.

Tomovi bola to ťažká skúška – musel mlčať. Keby sme boli mohli povedať, čo sme vedeli, boli by sme bývali hrdinami dňa. Tom povedal, že väčším hrdinstvom je mlčať. Z milióna chlapcov sotva by sa našli dvaja, ktorí by to dokázali. Tom bol o tom presvedčený, no a kto to mohol lepšie vedieť než Tom sám?

DEVIATA KAPITOLA

Za dva dni sa hluchonemý stal najznámejšou osobou v celom kraji. Chodil po susedoch, ktorí sa mu priam zaliečali a boli pyšní, že majú medzi sebou takého znamenitého a neobyčajného človeka. Pozývali ho na raňajky, bol u nich aj na obede, inde zas ho volali na večeru, všade mu pchali do rúk darčeky, mäso a múku, a nie a nie sa nabažiť pohľadu naňho. Prezerali si ho zo všetkých strán a náramne ľutovali, že málo o ňom vedia, taký neobyčajný a romantický sa im videl Jeho „ručná“ reč bola nanič. Nikto jej nerozumel a zdanlivý nemý najmenej. Bol to ozaj zaujímavý výjav, keď začal „go-govať“ a rozhadzovať rukami. Nikto mu nerozumel, ale všetci boli spokojní a obdivovali ho, ako to pekne vie. Všade nosil so sebou kus bridlicovej tabuľky a kriedu, ľudia mu písali na ňu otázky a on písal odpovede, ktorým nikto nerozumel. Jedine Brace Dunlap vedel lúštiť jeho písmo. Išlo mu to však iba horko-ťažko a tvrdil, že ani on to nevie dobre prečítať, no jednako sa mi podarilo čo-to uhádnuť. Povedal, že hluchonemý prišiel odkiaľsi zďaleka, že býval veľmi bohatý, že ho však podvodníci, ktorým dôveroval, priviedli na psí tridsiatok; že teraz je chudobný a nevie nijaké remeslo, ktoré by ho uživilo.

Takmer každý chválil Bracea Dunlapa, že je taký láskavý k cudziemu. Dal mu chatrčku, ktorú mal sám pre seba, a jeho černosi museli sa oňho starať, nosili mu jedlo a všetko, čo potreboval.

Nemý chodieval občas aj k nám, pretože strýčko Silas býval neraz veľmi smutný a bolo mu útechou vidieť niekoho ešte nešťastnejšieho. Nikdy sme sa s Tomom neprezradili, že sme cudzinca poznali už predtým. Rodina hovorila pred ním bez ostychu o svojich starostiach a nám ani len na um neprišlo, že by v tom bolo niečo nebezpečného, keď počuje, čo sa hovorí. Zvyčajne sa zdalo, že si nič nevšíma, ale niekedy sme spozorovali, že načúva.

Ubehli tri dni a susedia sa už divili, kam zmizol tak naraz Jupiter Dunlap. Vypytovali sa, čo sa s ním stalo.

– Nevieme, – odpovedali si a krútili hlavami. Povrávalo sa, že v tom je asi nejaké tajomstvo. Prešli dva ďalšie dni a náhle sa rozchýrilo, že Jupitera ktosi zavraždil. Môžete si predstaviť, aký to hol rozruch. Všetky jazyky mleli naplno.

V sobotu sa vybrali tri skupinky chlapcov do lesov a prehľadávali ich, či azda nenájdu mŕtvolu. To sa rozumie, že sme im s Tomom pomáhali, a bol to krásny a zaujímavý deň. Tom bol taký rozčúlený, že nejedol a nespal. Hovoril, že ak by sa nám podarilo nájsť mŕtvolu, rozprávalo by sa o nás viac, než keby sme sa utopili.

No hľadanie čoskoro ľudí omrzelo. Ale Tom sa nevzdával. To nebolo v jeho náture. V sobotu v noci spal sotva niekoľko minút a jednostaj kul plány Nad ránom ho konečne osvietila znamenitá myšlienka. Vytiahol ma z postele a rozčúlene šepkal:

– Rýchle. Huck, obleč sa – už to mám! Poľovnícky pes!

O
chvíľočku sme už trielili cestou pozdĺž rieky k dedine. Starý Jeff Hooker mal poľovníckeho psa a Tom si ho chcel vypožičať.

– Stopa je už stará, Tom, – namietal som, – a veď aj pršalo.

– To nič, Huck. Ak je mŕtvola ukrytá niekde v lesoch, pes ju určite nájde. Ak ho zabili a niekde zakopali, isto nebude hlboko pod zemou, a keď pes tadiaľ pôjde, určite mŕtvolu zaňuchá. Uvidíš, Huck, Budeme slávni, ako že sa volám Tom!

Priam blčal nadšením. Keď sa Tom do niečoho pustil, zahryzol sa do toho ako buldog. Aj tentoraz. V niekoľkých minútach všetko naisto vyrátal. A nielen že chcel stoj čo stoj nájsť mŕtvolu – áno, nájde aj stopu vrahovu a bude ho stíhať – a nielen to, vysliedi ho a budeme ho prenasledovať, kým…

– Dobre, – povedal som, – ale najprv sa pousiluj a nájdi mŕtvolu. Na dnešok je toho až-až. Veď ako vieme, nijaká mŕtvola sa nenašla a nikoho nezabili. Je celkom možné, že ten lenivec mizerný niekam ušiel a nikto ho nezabil.

Tom sa rozhneval.

– Huck Finn, prečo hni musíš pokazil každú radosť? Dokiaľ sám nevidíš, že vec je istá, nepriznáš, že by z toho niečo mohlo byť. Čo z toho máš, keď nechceš vedieť o nijakej mŕtvole a do sveta táraš, že vraždy nebolo. Ihneď vyrukuješ s takou hlúpou a zákernou myšlienkou, že nikoho nezabili. To nie je pravda. Prečo to robíš? Vieš dobre, že ja by som ti to nikdy nespravil. Máme tu jedinečnú príležitosť, aby sme sa stali slávnymi a…

– Ale rob si, čo chceš, Tom. Ľutujem, že som to povedal, a odvolávam všetko. Veď som to zle nemyslel. Rob si podľa svojho, ako si rozumieš. Čože ma po tom! Ak Jupitera zabili, mám z toho rovnakú radosť ako ty a…

– Ani slovkom som nespomenul, že mám radosť, chcel som len…
– Nuž mne je ho teda práve tak ľúto ako tebe, ak ho zabili. Keď ti je takto milšie, aj mne je to po vôli. Jupiter‘…

– Nejde o to, Huck, čo mi je milšie, a čo nie, a ani som to nepovedal. A čo…

Zabudol na to, že hovorí, a zadumal sa.

Ale o chvíľu znova horel nadšením a rozčúlene vykladal:

– Huck, len si pomysli, čo by to znamenalo, keby sme ho našli teraz, keď sa už všetkým zunovalo hľadať a keby sa nám podarilo ešte aj vysliediť vraha. Nebola by to česť len pre nás, ale i pre strýka Silasa, pretože sme spod jeho strechy. Zasa by si ho každý vážil a ako, to si ľahko domyslíš.

Lenže vo vyhni starý Jeff Hooker skropil Tomovo nadšenie studenou sprchou.

– Vezmi si psa, ak chceš, – povedal mu kováč, keď počul, po čo sme prišli, – ale mŕtvolu nenájdeš, pretože tu nijakej mŕtvoly niet. Ľudia ju už nehľadajú a majú pravdu. Keď o tom vážne porozmýšľali, hneď si boli načistom, že nič nenájdu. A hneď ti poviem prečo. Prečo sa ľudia zabíjajú, Tom Sawyer? No, odpovedz mi!

– Prečo…!

– Len to povedz! Nie si sprostý. Prečo sa ľudia zabíjajú?

– Nuž… niekedy z pomsty… niekedy zas…

– Počkaj! Najprv jedno! Hovoríš, že z pomsty – a máš pravdu. A teraz mi povedz, začo by sa chcel niekto pomstiť Jupiterovi Dunlapovi, takému sprostému potrimiskárovi? Kto by ho chcel zabiť, čo myslíš? A z pomsty? Takého chudáka? No kto?

Tom bol v trapiech. Ani mu na um neprišlo, že keď niekto zabíja, má na to dôvod; a teraz videl, že sotva by niekto toľme nenávidel Jupitera, že by ho zabil.

Kováč pokračoval:

– Tak vidíš, tú vraždu z pomsty si vyhoď z hlavy. Dobre, ešte sú tu aj iné pohnútky. Povedzme lúpež. Na môj veru. Tom, teraz sme, tuším, na dobrej ceste. Veru, veru, to je isté. Niekto zabažil za Jupiterovými špinavými handrami a preto ho zabil.

Zdalo sa mu to také smiešne, že sa rozrehotal a smial sa a smial, až sa zachádzal smiechom. Tom stál ani obarený, v hlbokej pokore. Zbadal som, ako sa hanbí, že som s ním išiel, a nebodaj oľutoval, že neostal radšej doma v posteli. Ale starý Hooker ho tak ľahko nepustil. Vyštúral kadečo, všelijaké pohnútky, prečo sa ľudia zabíjajú, no každý blázon by bol hneď uhádol, že v našom prípade neobstojí ani jedna. Pritom sa Hooker neprestajne posmieval tým, čo hľadali mŕtvolu. Napokon riekol:

– Keby mali štipku zdravého rozumu, raz-dva by sa boli dovtípili, že tomu darmožráčovi sa lenilo robiť, nuž ušiel. O niekoľko týždňov sa zas priplichtí, a zvedavý som, ako vám všetkým bude. Ale nech to parom uchytí! Tu je pes, vezmi si ho a choď si hľadať Jupiterove pozostatky. Len smelo do toho, Tom!

A opäť sa hrozitánsky rozrehotal.

Tom už nemohol cúvnuť a povedal iba toľko:

– Dobre, odviažte nám psa!

Kováč odviazal psa a išli sme domov.

Hookerov pes bol skvelý. Bol to výborný poľovnícky pes a okrem toho nás poznal a mal nás rád. Poskakoval a pobehúval okolo nás, dobre sa nezjašil od radosti, že je voľný. Tom bol však natoľko urazený vo svojej hrdosti, že si ho ani nevšímal. Boli sme už ďaleko od vyhne, keď priznal, ako veľmi ľutuje, že sa pustil do tejto hlúposti, a že si to mal včas lepšie rozmyslieť. Starý Jeff Hooker bude o tom rozprávať každému, koho len stretne, a zosmiešni ho tak, že sa neopováži ani len nos vystrčiť na ulicu.

Z nohy na nohu sme sa vliekli domov všelijakými bočnými cestičkami, a veru nám nebolo do reči. Práve sme zahýbali okolo tabakového poľa, keď pes, ktorý bežal pred nami, začal zrazu žalostne vyť. Pobehli sme za ním a videli sme, že zúrivo rozhrabáva zem. Chvíľami si sadol, zdvihol hlavu a skuvíňal.

Pôda, premoknutá dažďom, sa uľahla a v poli bola plytká jama, skôr obdĺžnik ani dáky hrob. Keď sme ta došli, mlčky sme pozreli na seba. Pes hrabal ďalej a naraz chňapol a čosi vytiahol z hliny.

Bola to mužská ruka aj s rukávom!

– Huck, hybajme! – jachtal zdesený Tom. – Vidíš, našli sme ho!

Cítil som sa hrozne. Triasol som sa ani osika. Bežali sme na cestu a zastavili sme, koho sme stretli. Ľudia šli po lopaty a vykopali mŕtvolu. Nikdy som nezažil také vzrušenie. Tvár mal na nepoznanie, ale ani nebolo treba, aby bola zachovalá. Každý hneď povedal:

– Chudák Jupiter! To sú jeho háby až do poslednej handry.

Niekoľko chlapov bežalo do dediny s novinou, šli hlásiť prípad na miestny súd. My sme utekali domov. Tom dobre z kože nevyskočil a fučal ako mech, keď sme vpálili do izby, kde sedel strýko Silas, teta Sally a Benny. Na prahu vykríkol:

– My dvaja, Huck a ja sme našli mŕtvolu Jupitera Dunlapa, celkom sami so psom. Všetci už prestali hľadať a nebyť nás, nikto by nebol mŕtveho našiel! Niekto ho zabil – ovalil ho kyjakom alebo dačím takým. A teraz sa dám do toho a nájdem ešte i vraha! Veru mi neujde, ako že so volám Tom!

Teta Sally a Benny vstali bledé od hrôzy ako stena. Vtom strýko Silas sa skĺzol z kresla na dlážku a zastonal:

Bože môj, tak vy ste ho už našli?!

DESIATA KAPITOLA

Po týchto strašných slovách zastali sme ani stĺpy. Dobrú pol minútu sme sa nevládali pohnúť. Keď sme sa ako-tak spamätali, zodvihli sme strýka zo zeme a posadili sme ho späť do kresla. Benny ho hladkala, bozkávala a snažila sa ho potešiť ako len vedela, a neborká teta Sally s ňou. Obe boli také vyľakané, že chudery ani skoro nevedeli, čo robia. Najhoršie bolo s Tomom. Bol úplne zdrvený, keď si pomyslel, že azda priviedol strýka do záhuby a že by sa nič nebolo stalo, keby bol býval menej ctižiadostivý a nebol túžil po sláve. Veru, mal radšej nechať mŕtveho na pokoji ako všetci ostatní u bolo by bývalo dobre. No o chvíľu sa aj Tom spamätal a rozhodne povedal:

– Nehovorte také niečo, strýčko. Jednak je vám to nebezpečné takto rozprávať, jednak je to nie pravda!

Teta a Benny vďačne naň pozreli a tiež strýkovi dohovárali; ale starec iba smutne a beznádejne krútil hlavou a po lícach mu tiekli slzy.

– Nie, nie! Urobil som to! – nariekal zúfalo. – Chudáčisko Jupiter, ja ho mám na svedomí!

Zachvátila nás hrôza. Priznal sa, že sa to stalo práve v ten deň, keď sme prišli s Tomom, nedlho pred západom slnka. Jupiter ho celý deň hneval a toľme trápil, že podvečer sa už nevládal opanovať. Ani nevedel, čo robí, schytil hrubý kôl a praštil ho z celej sily po hlave… Jupiter sa zatackal a spadol. Strýko sa náramne naľakal, pokľakol, zdvihol Jupiterovi hlavu a preboha ho prosil, aby prehovoril a povedal, že nie je mŕtvy. Onedlho sa Jupiter prebral, keď však videl, kto mu drží hlavu, vyskočil na smrť vyľakaný, preliezol plot a ušiel do lesa. Strýko teda dúfal, že mu priveľmi neublížil.

– Ale beda! Len strach predo mnou ho poháňal, že utekal s posledným napätím síl! A dlho to veru nevydržal. V húštinách opäť zamdlel a bez pomoci zahynul.

Strýko Silas sa znovu rozplakal a rozbedákal. Volal, že je vrah, že si zaslúži Kainov znak na čelo, že uvrhol svoju rodinu do záhuby a nešťastia a že príde za to na šibenicu, pretože jeho zločin iste onedlho objavia

– Ale strýčko, o tom predsa nemôže byť ani rečí, ty si iste nevinný. Jeden úder by ho sotva zabil. To urobil niekto iný

– Nie, nie, urobil som to ja, a nikto iný. Kto by proti nemu mohol niečo mať? V celom okolí nikto proti nemu nemal nič, iba ja.

Díval sa na nás akoby v zúfalej nádeji, že nájdeme niekoho, kto nenávidel toho neškodného oplana, no díval sa márne. Mlčali sme. Starec nám videl na očiach, že sme bezradní, a tak zosmutnel ešte väčšmi. Nikdy som ho ešte nevidel takého zbedačeného a zničeného.

– Ale počkajme! – zvolal Tom. – Niekto ho predsa musel zakopať! A teda ten, kto ho za…

Vtom sa zdesene zarazil. Vedel som prečo. Pri jeho slovách mi prebehli zimomriavky po chrbte, lebo som si uvedomil, že sme v noci videli strýka Silasa, ako sa s lopatou na pleci vykrádal z domu. A uvedomil som si, že aj Benny to vedela, lebo sa o tom niekoľko ráz zmienila.

Tom zrazu obrátil reč a začal strýka prosiť, aby o všetkom mlčal. My ostatní sme sa tiež pridali. Tom mu ešte vysvetľoval, že proste musí mlčať, aby na seba neupozornil. Ak bude mlčať, nikto sa o veci nedozvie, ale ak by sa to prezradilo a ak by sa mu stalo niečo neblahého, zlomí to jednak jeho žene srdce, ba privedie ju do hrobu, jednak uvalí hanbu a nešťastie na celú rodinu. Nikomu sa tým nepomôže, iba poškvrní meno rodiny. Napokon sa strýko dal prehovoriť a sľúbil, že nič nepovie.

Všetci sme boli spokojnejší a robili sme, čo sa len dalo, aby sme ho nejako potešili a rozveselili. Stále sme mu opakovali, že musí mlčať, že onedlho sa všetko urovná a ľudia zabudnú. Nikomu ani na um nepríde podozrievať ho, ani len vo sne nie, pretože je ku každému láskavý a dobrý.

Tom mu prívetivo riekol:

Len si to dobre rozmyslite, strýčko, veď je to všetko ako na dlani: toľko rokov ste tu kazateľom – a to bezplatne. Za všetky tie roky ste preukázali ľuďom toľké dobrodenia, ako ste len vládali. Boli ste vždy pokojný, mierny, s nikým ste sa nehašterili, všetci si vás vážili a boli ste posledným človekom v okrese, ktorý by sa opovážil zdvihnúť ruku na svojho blížneho. Vás podozrievať? To je práve také nemožné ako…

– V mene zákona a vlády slobodného štátu arkansaského… zatýkam vás pre vraždu Jupitera Dunlapa! – zvolal vtom šerif, ktorý sa zrazu zjavil na prahu dverí.

Bolo to hrozné. Teta Sally a Benny sa hodili s nárekom a bedákaním starcovi okolo hrdla. Teta Sally volala, že ho nepustí, že pôjde s nim. Do dverí sa nahrnuli černosi. Už som sa na to nemohol dívať, vyšiel som von.

Všetci sme ho odprevadili až do malej väznice v osade, kam ho odviedli. Pri dverách väznice sme sa rozlúčili. Tom si už cestou vymýšľal plány, ako ho oslobodíme až bude tmavá noc, ako sa všade bude o tom rozprávať a ako sa tým preslávime. Ale strýko mu zmaril naraz všetky nádeje, sotvaže sa pred ním o tom zmienil. Riekol rozhodne „nie“. Jeho povinnosťou vraj je vytrpieť všetko, čo zákon ukladá, a zostane vo väznici až dokonca, aj čo by boli pred ním dvere dokorán otvorené. Toma to nanajvýš sklamalo a zarmútilo, ale musel sa zmieriť.

Predsa však sa nevzdal myšlienky, že strýka oslobodí. Pokladal to dokonca za svoju povinnosť. Keď sa lúčil s tetou Sally, tešil ju, aby sa netrápila, že sa ihneď dá do práce a bude sa namáhať dňom i nocou, len aby dokázal strýkovu nevinu. Teta bola dojatá, objala ho, ďakovala mu a povedala, že vie a je presvedčená o jeho ochote a dobrej vôli. Prosila nás, aby sme pomáhali aj užialenej Benny starať sa o hospodárstvo. Potom sme si všetci poplakali a vrátili sa s Benny na farmu. Teta sa rozhodla, že bude bývať u žalárnikovej ženy až do októbra, keď mali strýka súdiť.

JEDENÁSTA KAPITOLA

Bol to pre nás všetkých zlý mesiac. Chudera Benny sa silou-mocou držala statočne, a Tom i ja sme sa snažili zachovávať v dome dobrú náladu, ale všetko bolo márne, keďže strýko bol vo väznici. Navštevovali sme ho každý deň, ale bolo to zo dňa na deň smutnejšie, lebo nemohol spávať, alebo chodil v spánku, a tak čím! ďalej, tým bol biednejší a zúfalejší. Ba aj pamäť ho akosi opúšťala, a tak sme sa obávali, že ho nešťastie azda zlomí a zahubí. Pokúšali sme sa prehovoriť ho, aby sa pochlapil a rozveselil, ale on len hlavou krútil; vraj keby sme vedeli, čo to znamená žiť s ťažkým bremenom viny na duši, nehovorili by sme takto. Tom mul neprestajne opakoval, že to nebola vražda, len náhodné zabitie, ale čože to pomáhalo – nedal si vyhovoriť, že to nebola vražda. Áno, čím bližšie bol deň súdneho rokovania, tým pevnejšie bol odhodlaný verejne sa priznať, že ho zabil úmyselne.

Boli to pre nás ozaj zlé časy. Nevideli sme už nijaké východisko. Teta Sally a Benny boli ukrutne zúfalé. Jediné, čo sme dosiahli, bolo, že strýko nám prisľúbil nerozprávať o vražde pred nikým, iba pred nami. Nuž aj to nám bolo akou-takou útechou.

Celý mesiac si chudák Tom lámal hlavu, ako by sme Strýka oslobodili. Mnoho nocí sme spolu prebdeli, pretriasali sme rozličné plány, ale zdalo sa, že tentoraz Tom nič poriadneho nevyhúta. Boli sme už načisto roztrpčení a radil som Tomovi, aby sa netrápil, lebo sa mi to zdalo celkom beznádejné. Ale on ani počuť. Trval na svojom, ustavične kul nové a nové plány, premýšľal a vymýšľal.

Konečne v polovici októbra prišiel aj deň súdneho rokovania. Prirodzene, že sme boli medzi prvými v súdnej sieni, ktorá sa neskôr zaplnila do posledného miestočka.

Nešťastný strýko Silas! Vyzeral skôr ako umrlec než ako živý. Oči hlboko vpadnuté, vychudnutý na kosť, žiaľ bolo naňho pozerať. Benny sedela z jednej a z druhej strany zasa teta Sally. Obe si zahalili tváre závojom a boli veľmi smutné. Tom sedel pri našom obhajcovi a do všetkého sa miešal. Obhajca mu to dovolil a ani sudca nič nenamietal. Neraz mal Tom hlavné slovo a veru nebolo to na škodu, lebo obhajca bol ťulpas a nešikovný vidiecky advokát, ktorý často nevedel, kam z konopí.

Najprv sprisahali porotcov a potom vstal verejný žalobca a začal svoju reč. Vykladal strašné veci a obvinil chudáka starca z takých ohavností, že sa teta Sally a Benny rozplakali. Opisoval vraždu tak, že sme z toho ohlúpli, lebo to bolo úplne inak, než ako nám rozprával strýko Silas. Žalobca tvrdil, že dvaja hodnoverní svedkovia videli strýka Silasa, ako zabil Jupitera Dunlapa; a urobil to vraj úmyselne a s rozvahou, lebo i v tej chvíli, keď ho mlátil bakuľou, vyhrážal sa mu smrťou. Svedkovia videli i to, ako ho dovliekol do húštiny, keď Jupiter bol už celkom mŕtvy. Neskoršie sa vraj strýko vrátil na miesto, kde zanechal mŕtvolu, a odvliekol ju do tabakového poľa, a pritom ho videli zasa dvaja iní. Žalobca ďalej tvrdil, že sa strýko vrátil v noci znova na pole, aby mŕtveho zakopal, a iný svedok ho pri čine pozoroval.

V duchu som si povedal, že chudák strýko nám asi luhal; akiste sa spoliehal na to, že ho nikto nevidel, a nechcel zarmútiť tetu Sally a Benny. A mal pravdu, na jeho mieste by som tiež bol klamal a každý by to bol urobil, kto by mal len trochu súcitu, aby ich uchránil pred utrpením a nešťastím, za ktoré nemohli.

Náš obhajca bol z toho celkom zronený a Tom tiež, zbledol, ale len na chvíľu. Rýchlo sa spamätal a robil si, že je mu to jedno, no vedel som dobre, ako sa cíti.

A ľudia? Po reči verejného žalobcu stratili takmer reč od rozčúlenia a údivu.

Keď žalobca skončil, opäť si sadol na svoje miesto a začalo sa vypočúvanie svedkov.

Najprv predvolali niekoľkých, ktorí mali dokázať, že zavraždený a strýko Silas boli nepriatelia. Vykladali, že počuli strýka Silasa, ako sa vyhrážal Jupiterovi, a vraj ich nepriateľský vzťah sa jednostaj priostroval a všade sa o tom hovorilo. Potom svedkovia tvrdili, že zavraždený sa bál o svoj život a niektorým susedom vraj povedal, že sa obáva, aby ho strýko Silas niekedy v návale hnevu nezabil.

Tom a obhajca ich podrobili krížovému výsluchu, ale bolo to márne. Stáli húževnate na tom, čo povedali.

Ďalším svedkom bol Lem Beebe. Stal si na stupienok pred zábradlím, určený pre svedkov, a vtom mi prišlo na um, ako vtedy, onoho osudného večera, hneď po našom príchode, išiel popri nás s Jimom Lanom a zhovárali sa, ako si vypožičajú od Jupitera Dunlapa psa. A zároveň mi prišli na um aj maliny a lampáš, spomenul som si tiež na Billa a Jacka Withersovcov, že taktiež prešli povedľa nás a spomínali toho černocha, ktorý kradol obilie strýkovi Silasovi. Potom mi prišiel na myseľ aj náš duch, ktorý sa zjavil takmer v tú istú chvíľu a náramne nás vyľakal. A teraz tu domnelý duch sedel, a sedel si tu pohodlne ako významná osoba, lebo bol hluchonemý a ešte aj cudzinec. Postavili mu stoličku pred zábradlie a mohol si pekne vystrieť nohy a mal všetko pohodlie, zatiaľ čo ostatní stáli natlačení, že sotva dýchali. Tiež som si spomenul, ako krásne bolo u strýka vlani, akí šťastní sme sa cítili a koľko zla sa na nás odvtedy navalilo.

Lem Beebe prisahal, že bude hovoriť iba pravdu, a potom vypovedal asi toto:

​– Druhého septembra šiel som s Jimom Lanom po ceste od rieky. Bolo to pred západom slnka a počuli sme kohosi nahlas hovoriť, akoby sa vadil, a keď sme prišli celkom blízko a pred nami bola len hustá lieština, počuli sme najedovaný hlas: „Koľko ráz som ti už povedal, že ťa zabijem!“ Potom sa nad húštinou mihla bakuľa. Zakrádali sme sa potichu krovím a videli sme celkom zreteľne Jupitera Dunlapa na zemi mŕtveho a tento väzeň stál nad ním s bakuľou. O chvíľu odtiahol mŕtveho do húštiny a tam ho ukryl. Krčili sme sa, lebo sme sa báli, že nás uvidí. A potom sme ušli.

Táto chvíľa bola strýkovi, Silasovi hrozná. Ľudom tuhla v žilách krv, keď počuli svedka, a v sieni holo ticho, akoby tam nebolo živej duše. Keď svedok skončil, ľudia si zhlboka vydýchli a dívali sa na seba, akoby vraveli: „Nie je to strašné?“

Ale udalo sa ešte čosi, čo ma prekvapilo väčšmi než Lemovo svedectvo. Keď prví svedkovia vraveli o zvadách a vyhrážkach kazateľových, Tom bol ako na ihlách a číhal, ako by ich zmiatol. Len čo sa vypočúvanie skončilo, hneď si ich vzal do roboty a všemožne sa namáhal, aby ich usvedčil zo lži a podvrátil ich svedectvo. No teraz, div sa svete! Zo začiatku, keď Lem začal a ani sa len nezmienil, že sa chcel zhovárať s Jupiterom po západe slnka a vypožičať si od neho psa, Tom sa nedočkavo vrtel na stoličke a priam hltal každé slovo. Videl som, ako sa už pripravuje popliesť svedka krížovým výsluchom a domýšľal som si, ako mu bude dokazovať, že klame; už som si hútal, ako povieme, čo sme počuli a čo sa svedok zhováral s Jimom Lanom. Keď som však pozrel druhý raz na Toma, od ľaku len-len že som nezhíkol. Sedel stúlený na stoličke pri obhajcovi, bol zadumaný a v myšlienkach iste blúdil niekde ďaleko. Možno ani slova nepočul, čo Lem Beebe hovoril, a keď sa vypočúvanie skončilo, ani len hlavu nezdvihol. Náš obhajca ho podrmal, aby ho prebudil. Tom sa naňho začudovane podíval a riekol:

– Dávajte svedkovi otázky, ak chcete, ale mňa nechajte, musím v pokoji premýšľať.

Cítil som sa, akoby mi voľakto bol dal poriadne zaucho. Nevedel som, čo si myslieť. Benny a jej matka boli nanajvýš prestrašené a zúfalé. Odhrnuli si závoje z tvárí a dávali mu všakové znamenia, ale všetko bolo daromné. Ani mne sa nepodarilo Toma vyburcovať. Ťuťmák, čo nás obhajoval, pustil sa do Lema, ale bolo to nanič a všetko pobabral.

Prišiel na rad Jim Lane a ten vypovedal doslova tak ako Lem. Tom ani nepočúval, čo vraví, sedel stúlený a bol zasa myšlienkami na míle ďaleko. Ťuťmák fiškál znova začal krížový výsluch, na pochodil práve tak žalostne ako predtým. Verejný žalobca žiaril radosťou, sudca sa mračil a bol nanajvýš namrzený. A mal aj prečo. Tom tu predsa bol ako advokátov pomocník, pretože arkansaský zákon dovoľuje obžalovanému, aby si zvolil za obhajcovho pomocníka kohokoľvek. Tom najprv naviedol strýka Silasa, aby si vybral jeho, a teraz tu sedel, akoby sa ho to ani netýkalo, a neplnil si povinnosť.

Ťuťmák fiškál sa zmohol iba na jedinú podarenú otázku:

– Prečo ste hneď nešli oznámiť sudcovi, čo ste videli?

– Báli sme sa, aby sme sa nedostali do kaše. No a práve sme sa boli vybrali ta dolu na rieku, dáke ryby chytiť. No keď sme sa vrátili a počuli sme, že hľadajú mŕtvolu, šli sme za Braceom Dunlapom a povedali sme mu, čo o tom vieme.

– Kedy to bolo?

– V sobotu na večer, deviateho septembra.

Sudca vstal a vyhlásil:

– Šerif, zatvoriť oboch svedkov pre podozrenie, že pomáhali zatajovať zločin!

Verejný žalobca rozčúlene vyskočil a zvolal:

– Slávny súd, ja protestujem proti takémuto čudné…

– Sadnite si! – zahriakol ho sudca. – Žiadam vás, aby ste sa slušne správali v súdnej sieni!

Žalobca si nahnevane sadol. Ďalší svedok bol Bill Withers.

Prisahal a potom rozprával:

– Išiel som s bratom v sobotu večer druhého septembra popri poli obžalovaného. Videli sme akéhosi chlapa, terigal voľáku ťažkú nošu na chrbte. Reku, bude to vari neger, niekde nakradol zbožia, ale sme ho nevideli dobre. Až o chvíľu sme rozoznali, že to chlap chlapa nesie na chrbte. Ten, čo kráčal, potackával sa, nuž nazdali sme sa, že vlečie dákeho ožrana; podľa chôdze sa videlo, že je to pastor Silas, že azda našiel dakde pri ceste Sama Loopera opitého, a pretože ho stále napomínal pre korheľstvo, mysleli sme, že ho teraz asi vlečie domov, aby sa mu ništ nestalo.

Ľudia sa až otriasli pri myšlienke, ako strýko Silas niesol zavraždeného na svoje tabakové pole, kde kováčov pes neskoršie vyhrabal mŕtvolu. Ani v jedinej tvári nezračila sa črta súcitu s úbohým strýkom Silasom, jeden známy lotor dokonca riekol:

– Takú surovosť som ešte v živote nevidel. Teperiť zabitého človeka ako vrece švábkv a potom ho zahrabať ako zviera! A to ešte k tomu urobí pastor!

Tom bol stále taký zahrúžený do myšlienok, že si nič dovôkola nevšímal. Obhajca zasa vypočúval svedka, ale slovka z neho nevytiahol.

Po Billovi svedčil Jack rovnako ako je brat.

Po nich svedčil Brace Dunlap, ktorý sa tváril veľmi zarmúteno, len-len že sa nerozplakal. Keď vstal, ozval sa šum a šepot a všetci nedočkavo striehli, čo povie. Niekoľko žien si šeptalo: – Chudák! Je ozaj na poľutovanie! – a utierali si oči.

Po prísahe Brace Dunlap vyhlásil:

– Už dávno som sa trápil o svojho úbohého brata, ale nevedel som, že by to s ním bolo také zlé, ako často vravieval. Nemohol som uveriť, že by niekto mal také tvrdé srdce a chcel ubližovať bezmocnému a neškodnému tvorovi, ako bol môj brat… (Tú som zbadal, že sa Tom znenazdajky prebral z dúm, ale potom sa zasa sklamaný prikrčil), – a nijako som neveril, že by mu kazateľ mohol ublížiť… veď sa mi to zdalo nemožné. Preto som si nikdy nevšímal, keď bedákal, a teraz si to až do smrti neodpustím. Keby som bol konal inakšie, neležal by dnes môj neboráčik braček na cintoríne zabitý, ale bol by so mnou. Taký dobráčisko, nikomu nezavadzal a nikomu neubližoval.

Brace Dunlap div neklesol od žiaľu. Hlas sa mu zlomil dojatím a hodnú chvíľu nevládal prehovoriť. Všetci ho ľutovali, ženské fikali, ale pritom panovalo v sieni také slávnostné ticho, že bolo počuť zúfalé, hlboké vzlyky úbohého starého kazateľa.

Brace pokračoval:


– V sobotu, druhého septembra neprišiel na večeru. Zľakol som sa a poslal som černocha do domu obžalovaného, ale ten sa čoskoro vrátil a povedal mi, že ho tam niet. Čoraz väčšmi som sa strachoval oňho a nevedel som si nájsť miesta. Ľahol som si do postele, no nie a nie zaspať. Preto som vstal, vyšiel z domu a chodil som dlho okolo kazateľovho domu, lebo som stále dúfal, že niekde stretnem svojho úbohého brata. Pravdaže, ani som netušil, že je už nebohý a že odišiel do iných krajov, kde niet viac utrpenia…

Brace Dunlap klesol na stoličku a zasa mu zlyhal hlas. Ženy už plakali napospol všetky. Rýchle sa spamätal a pokračoval:

– Nič to nepomohlo a preto som sa vrátil domov, aby som sa trochu vyspal, no nemohol som ani len oko zažmúriť. O dva-tri dni všetci ľudia nablízku sa čudovali, kde je Jupiter, rozprávalo sa o vyhrážkach obžalovaného, a zrodilo sa podozrenie, ktorému som prirodzene, nechcel veriť, že ho ktosi zavraždil. Prehľadávali okolie, pátrali po mŕtvole, ale nenašli ju a čoskoro prestali. Myslel som si, že azda Jupiter odišiel inam, aby si odpočinul, a že sa k nám zasa vráti, až trochu zabudne na svoje utrpenie. Deviateho septembra neskoro večer prišli ku mne Lem Beebe a Jim Lane a povedali mi… povedali mi o tej hroznej vražde, a ja som bol z toho celkom zdrvený. A tu som si spomenul na niečo, čo sa mi predtým nevidelo dôležité, pretože sa jednostaj všade o tom hovorilo, že kazateľ Silas teraz po nociach chodieva v spánku a robí všeličo celkom zbytočné a že ani nevie, čo robí. Vtedy v sobotu, neskoro v noci, keď som chodil okolo domu obvineného, zarmútený a nešťastný, došiel som až konča jeho tabakového poľa, a tu som počul, že niekto hrabe alebo kope piesočnú pôdu. Išiel som ticho za zvukom a díval som sa pomedzi divé hrozno na latkovom plote a videl som obžalovaného, ako naberá zem rýľom – dlhým rýľom – a hádže ju do podlhovastej jamy, ktorá bola už skoro plná. Stál chrbtom ku mne, ale mesiac svietil jasne a raz-dva som ho poznal podľa zeleného pracovného obleku s veľkou bielou záplatou na chrbte, akoby niekto hodil do neho snehovú guľu. Až vtedy som pochopil, čo robil na poli: zakopával človeka, ktorého zabil!

Klesol na stoličku, plakal a vzlykal a takmer všetci prítomní sa dali do plaču, nariekali a vzdychali:

– To je hrozné! To je hrozné!

V sieni, vládlo veľké rozčúlenie, nikto sa nezmohol na jasnú myšlienku. A keď bol hurhaj najväčší, vyskočil úbohý strýko Silas biely ako plátno a zvolal:

– Je to všetko pravda do posledného slova!… Áno, zabil som ho úmyselne!

Ľudia boli ako omráčení! Vstávali, naťahovali krky, nahýňali sa jeden ponad druhého, aby lepšie videli a sudca márne klepal paličkou na stôl, aby bolo ticho. Šerif kričal na plné hrdlo:

– Buďte ticho! Zachovajte v súdnej sieni poriadok! Ticho!

Zatiaľ starec stál mlčky, triasol sa na celom tele, vpadnuté oči doširoka roztvorené, ale nedíval sa na svoju ženu ani na dcéru, ktoré ho držali za ruky a preboha prosili, aby mlčal. Strýko Silas ich rozrušene odsotil a volal, že si chce očistiť dušu od hriechu a zbaviť sa bremena, ktoré už nevládze uniesť a ani ho nechce znášať ďalej, i čo by len hodinu. A potom znova ani spochabený začal rozprávať a obviňovať sa, a všetci počúvali ho zdesení, so zatajeným dychom: sudca, porotcovia, obhajca i žalobca, všetci bez výnimky, a Benny s tetou Sally plakali, div im srdce nepuklo.

Najčudnejšie mi bolo, že za celý ten čas Tom ani len raz nepozrel na strýka! Ani len jediný raz! Sedel a díval sa upreno; na čo, to neviem. A tak zmohol starec bez prekážky chrliť divým prúdom slová:

– Zabil som ho! Áno, som vinný! Ale nikdy som nemal v úmysle udrieť ho alebo mu ublížiť! To sú všetko iba lživé reči, nikdy som sa mu nevyhrážal! Až vo chvíli, keď som zdvihol palicu, stvrdlo mi srdce na kameň, všetok súcit ma opustil a udrel som, aby som zabil! Áno, v tej chvíli som si spomenul na všetky protivenstvá, na jeho zlomyseľnosť a na všetky urážky, ktorými ma častoval so svojím podlým bratom, spomenul som si, ako obaja kuli proti mne, len aby pošpinili moju dobrú povesť, ako špinili moje statočné meno a ako ma chceli dohnať k nejakému činu, čo by zničil nielen mňa, ale aj moju rodinu, ktorá im predsa – ako ani ja – ničím neublížila. A robili to všetko len z podlej pomsty – a prečo? Pretože moja nevinná čistá dcéra, táto tu po mojom boku, nechcela sa vydať za bohatého, ale bezočivca a podliaka Bracea Dunlapa, ktorý tu nariekal nad svojím bratom, ale tohto brata si zaživa necenil ani za deravý groš! (Tu som zbadal, ako Tom vyskočil a tváril sa veľmi spokojne, ani čoby už bol prišiel na to, o čom toľko hútal.) – V tej chvíli, ako som povedal, zabudol som na Boha a mal som na mysli len všetku horkosť svojho srdca – Boh mi odpusť! – a udrel som, aby som zabil! Ale ihneď som ľutoval svoj čin a zachvátili ma výčitky svedomia! Spomenul som si na rodinu a povedal som si, že musím vraždu utajiť, stoj čo stoj, aby som si ochránil svojich. Skryl som teda mŕtvolu v húštine a čoskoro nato som ju odvliekol na tabakové pole. V noci, keď všetci spali, vzal som rýľ a zakopal som ju tam, kde…
Tom zrazu vyskočil a zvolal:

– Teraz to konečne mám!

Potom máchol rukou na strýka Silasa a riekol rozhodne a veliteľsky:

– Sadnite si! Áno, bola tu spáchaná vražda, ale vy ste na nej nemali ani najmenšej účasti!

Sto hromov! Keby bol v tej chvíli špendlík spadol na zem, bol by ho každý počul! Starý kazateľ zmäteno klesol na stoličku, ale ani teta Sally ani Benny si ho nevšímali, pretože s prekvapením a úžasom hľadeli na Toma, aj ústa zabudli zatvoriť. Nechápali, čo sa vlastne stalo. A ostatní tiež. Nikdy som ešte nevidel toľko ľudí takých zmätených a prekvapených a nikdy som ešte nevidel toľko párov vypleštených očí! A všetky tieto velikánske oči hľadeli jedným smerom bez žmurknutia!

Tom sa obrátil k sudcovi a pokojne povedal:

– Slávny súd, dovolíte, aby som hovoril?

– Pre všetko na svete, áno… áno, a hovor rýchlo! – vyjachtal sudca, ktorý bol taký ohromený, že azda ani nevnímal, čo vravel.

Tom nepohnute stál a čakal niekoľko sekúnd – to preto, aby bol väčší „efekt“, ako hovorieval – a potom začal tak pokojne, akoby sa nič nebolo stalo:

– Asi pred štrnástimi dňami pribili na bránu tejto súdnej, budovy vyhlášku, v ktorej sa ponúkala odmena dvetisíc dolárov tomu, kto nájde dva veľké diamanty ukradnuté v St. Louise. Tieto diamanty majú cenu dvanásťtisíc dolárov a – ale tým sa teraz nezdržujme. O diamantoch porozprávam, až príde na to čas… Vráťme sa však k vražde! Poviem vám o nej všetko – ako sa stala, kto ju spáchal – všetko do najmenších podrobností.

Všimol som si, ako sa každý pohodlnejšie usadil alebo zaujal pohodlnejší postoj, aby lepšie mohol natrčiť uši a aby mu nič neušlo.

– Tento človek, Brace Dunlap, čo tu toľko skuvíňal nad svojím bratom, nestál oňho, kým ešte žil, ani toľko, čo o prašivú ovcu. No o to teraz nejde – tento Brace Dunlap chcel sa silou-mocou oženiť s Benny, ale ona ho nechcela. Povedal strýkovi Silasovi, že mu to nikdy nezabudne a že mu to príde draho. Strýko vedel, že Brace Dunlap je veľmi vplyvný, pretože je bohatý, a vedel, že by proti nemu veľa nezmohol, keby sa znepriatelili. Bol taký nastrašený a vyľakaný, že by bol neviem čo urobil, len aby sa opäť pomerili a udobrili. Dokonca si vzal na farmu jeho ničomného a lenivého brata Jupitera a platil mu veľkú plácu, ktorú odtŕhal vlastnej rodine od úst, lebo nikdy nemal nazvyš. Jupiter okrem toho dostával odmenu aj od svojho brata, len aby urážal, dráždil a trápil strýka Silasa, prípadne aby nejako pošramotil jeho dobrú povesť pred ľuďmi, Jupiterovi sa to aj podarilo. Všetci boli teraz proti strýkovi, rozprávali o ňom najpodlejšie klamstvá a to mu pomaly zlomilo srdce, áno, doslovne: zlomilo mu to srdce. Tak ho to všetko zarmucovalo a trápilo, že niekedy ani nevedel, čo robí.

V onú sobotu, ktorá nám priniesla toľko nešťastia, išli títo dvaja svedkovia, Lem Beebe a Jim Lane popri mieste, kde pracoval Silas s Jupiterom Dunlapom – a toto jediné je pravda zo všetkého, čo tu povedali; ostatné je samá lož! Nepočuli, že by sa strýko Silas vyhrážal Jupiterovi smrťou, nepočuli nijaký dunivý úder, keď dopadla bakuľa, ani nevideli na zemi mŕtveho a nemohli teda ani strýka Silasa vidieť, ako vliekol niečo do húštiny. Len pozrite na nich – sedia tu ani zmoknuté sliepky, krčia sa a ľutujú, že tak ochotne mleli do sveta. A oľutujú ešte väčšmi, až všetko porozprávam!

V tú istú sobotu večer Bill a Jack Withersovci videli, že nejaký chlap nesie na chrbte iného chlapa. Nuž a toto jediné je pravda zo všetkého, čo tu povedali, ostatné je lož. Najprv mysleli, že je to černoch, ktorý kradol strýkovi Silasovi zbožie – len pozrite na nich, akí sú nesvoji, keď sa dozvedeli, že ich ktosi vypočul! Až neskoršie a len pomaly prišli na myšlienku, kto asi mohol byť ten, čo niesol na chrbte ťažké bremeno; a dobre vedia, prečo tu prisahali, že ho pokladali za strýka Silasa podľa chôdze – lenže tak to nebolo a obaja to vedeli, keď tu falošne prisahali!

Jeden mužský taktiež videl v mesačnom svetle, ako istý chlap zakopával mŕtveho v tabakovom poli! A tento chlap, čo zakopával mŕtveho, zasa nebol strýko Silas. Nemohol to byť on, pretože práve v tú chvíľu ležal na posteli a spal!

Ale teraz, skôr než by som pokračoval, rád by som sa vás spýtal na jedno: všimli ste si, že ľudia, keď sú zadumaní alebo niečo ich trápi, obyčajne dáko nevedomky pohybujú rukami, lenže o tom nevedia, alebo si proste nevšímajú, čo im robia ruky. Niekto sa poškrabkáva na brade, druhý sa poťahuje za nos, tretí sa šuchá popod bradu, hladká si hornú peru; iný sa hrá s retiazkou na hodinkách, niekto krúti gombík; daktorý človek zasa si kreslí určité písmeno alebo znak na tvári, alebo na brade alebo inde. To je aj môj zvyk. Keď som nepokojný, alebo premýšľam, aj keď ma niečo veľmi mrzí, kreslím si prstom veľké V buď na tvári alebo pod bradou alebo na spodnú peru. Zaujímavé, že nikdy nič iné, vždy len veľké V – ale obyčajne ani neviem, čo robím.

Bola to čudná reč! Aj ja som mal ten istý zvyk, lenže som kreslil vždy veľké O. Aj ostatní udivene prikyvovali, akoby vraveli: „Áno, tak je to! Celkom tak, ako hovorí!“

– Ale teraz ďalej! V tú istú sobotu – vlastne nie, bolo to večer predtým – neďaleko Flaglerovej píly – asi šesťdesiat kilometrov odtiaľto proti prúdu pristál parník z Hornej Mississippi. Toho večera sa lialo ani z krhly a bola strašná búrka. Na lodi bol zlodej a mal pri sebe dva veľké diamanty, o ktorých sa písalo vo vyhláške pribitej na bráne do súdnej budovy. Vykradol sa potajomky z lode so svojím kufríkom do lejaka a tmy, dúfal, že sa bez prekážky a bez nehody dostane do mesta, kde bude v istote. Na lodi boli však ešte dvaja lupiči, jeho spoločníci, ktorí sa tam skrývali a sledovali ho; dobre vedel, že pri prvej príležitosti ho zabijú a vezmú mu diamanty – ukradli ich totiž všetci traja spoločne, ale ten prvý sa ich podfukom zmocnil a ubzikol tým druhým.

Nebol ani desať minút na brehu, a prebití kamaráti ho ihneď vyňuchali, vybehli z lode a pustili sa za ním. Možno si svietili zápalkami, aby našli jeho stopu. Ale čo nás po tom; skrátka, celú sobotu šli mu za pätami, ale tak prefíkane, že ich nevidel; predvečerom druhého dňa došiel k platanovému lesíku dolu pri strýkovom poli, vošiel medzi stromy, aby sa prezliekol do šiat, čo si bol prichystal do kufríka, lebo len preoblečený sa chcel ukázať v meste – všimnite si, že to bolo krátko po tom, čo strýko udrel Jupitera Dunlapa palicou – lebo ho ozaj udrel.

Sotva lupiči spozorovali, že ich bývalý spoločník zmizol v lesíku, vyskočili z húštiny, kde sa skrývali, a vbehli medzi stromy za ním. Hodili sa naňho a stĺkli ho tak, že vypustil dušu, – Áno, hoci kričal o pomoc a zavýjal bolesťou, nemali s ním zľutovania a dobili ho. Dvaja chlapi, ktorí práve bežali cestou k rieke, počuli krik a vrútili sa medzi platany – kam vlastne aj samí boli mierili – a lupiči, keď ich zbadali, dali sa na útek. Títo dvaja hnali sa za lupičmi, čo im len nohy stačili. No nevydržali dlho taký šialený beh a vrátili sa opäť clo lesíka.

A čo myslíte, čo urobili v lese? Poviem vám to. Videli, že zlodej vytiahol z kufríka šaty na preoblečenie. Keď obaja prišli na to miesto, jeden z nich sa vyzliekol a vzal si zlodejove šaty.

Tom na chvíľu zamĺkol, aby bol väčší „efekt“, a potom pokračoval vážne a dôrazne:

– Chlap, čo si obliekol lupičove šaty, bol – Jupiter Dunlap!

– Spravodlivé nebesá! – vykríkol ktosi.

– No takéto niečo! – zvolal iný.

Ženy vzdychali a strýko Silas hľadel na Toma ako vo vytržení.

– Áno, Jupiter Dunlap! Nebol mŕtvy, ako vidíte… Potom vyzuli nebožkému topánky, obuli mu Jupiterove staré čaptúky a Jupiter si natiahol topánky mŕtveho. Potom Jupiter ostal na mieste a druhý chlap si naložil mŕtveho na chrbát a potme ho odniesol; po polnoci sa vkradol do strýkovho domu, vzal si jeho starý zelený oblek, ktorý visieva na drevenom kline vonku pred kuchyňou, obliekol si ho, ukradol dlhý rýľ a šiel na tabakové pole, kde zakopal mŕtveho lupiča.

Tom zasa prestal a niekoľko sekúnd uvažoval.

– Čo myslíte, kto bol zavraždený? – spýtal sa. – Bol to – Jake Dunlap, dlho hľadaný lupič, o ktorom sa myslelo, že je mŕtvy.

Ľudia, čo sa tlačili v súdnej sieni, nestačili sa spamätať z jedného prekvapenia, a už ich ovalilo nové.

– A mužský, ktorý ho zakopal v tabakovom poli, – pokračoval Tom, – bol… Brace Dunlap, jeho vlastný brat!

A čo myslíte, kto je ten dojemný hlupák, ktorý sa tu už niekoľko týždňov pretvaruje a robí hluchonemého a chová sa, akoby tu bol cudzí? Nikto iný než – Jupiter Dunlap!

Sto hromov! To bolo kriku a vresku, že som také čosi nepočul, čo som na svete!

Tom bol jedným skokom pri Jupiterovi, strhol mu modré okuliare a falošné fúzy i bradu – a zavraždený tu stál pred všetkými taký živý ako všetci ostatní.

Teta Sally a Benny plakali, objímali a bozkávali strýčka Silasa, že ho chudáčika napoly zaškrtili a pridusili. A strýko bol zo všetkého taký zmätený a vyjašený ako ešte nikdy predtým – a veru nezveličujem ani trochu.

Naraz ktosi vykríkol a ostatní za ním:

– Tom Sawyer! Tom Sawyer! Hovor! Čušte, ľudia! Nech hovorí Tom Sawyer! Ticho! Hovor, Tom!

Tom sa cítil náramne dôležitý; viem, že je vždy ako posadnutý, keď sa môže pred verejnosťou vystatovať a hrať, ako on vraví, hrdinskú úlohu.

Keď sa hurhaj utíšil. Tom riekol:

– Už mi veľa neostáva povedať. Braceovi Dunlapovi sa podarilo utýrať svojím štvaním strýka Silasa takmer na smrť. Neborák strýko už i tak len-len že neprišiel o rozum a nečudo, že v návale zlosti udrel bakuľou druhého ničomníka, jeho brata. Brace Dunlap, myslím, videl v tom skvelú príležitosť. Jupiter ušiel do lesa, kde sa chcel skryť, a možno zamýšľal odísť z tohto kraja. Potom by bol Brace Dunlap rozchýril, že strýko mu zabil brata a mŕtvolu niekde skryl. To by bolo strýka načisto zničilo a bol by musel odtiaľto odísť – možno Brace dúfal, že za to strýka obesia, neviem. No keď obaja títo lotri našli v platanovom lesíku svojho brata – pravda, nevedeli, že im je brat, taký bol zohavený – rýchle zmenili plány. Vymenia šaty, mŕtveho niekde zakopú a potom akoby náhodou ho nájdu a prirodzene, v Jupiterových šatách. Prehovoria ešte Jima Lana a Billa WiLhersa a ostatných, aby pekne-krásne falošne odprisahali a tak sa všetko aj stalo. A teraz tu všetci sedia ani zmoknutí. Povedal som im hneď, že sa budú všelijako cítiť, až skončím, len dobre nie. Nože, len na nich pozrite!

No poďme ďalej! Huck Finn a ja sme prišli tou istou loďou ako tí traja lupiči a zabitý nám povedal všetko o diamantoch a povedal nám aj to, že by ho bývalí spoločníci iste zabili, keby sa im dostal do rúk. Práve sme zamierili do platanového lesíka, keď sme odtiaľ počuli, ako volá o pomoc. No keď sme sa ta vybrali na druhý deň ráno po búrke a nikoho sme nenašli, mysleli sme, že hádam nikoho nezabili. A keď sme videli Jupitera Dunlapa, ktorý sa tu vyťahoval vo svojom preoblečení, akurát tak, ako tu chcel chodiť Jake, nazdávali sme sa, že je to Jake sám – a keby pre iné nie, tak už len preto by sme si to boli mysleli, lebo sa robil hluchonemým, ako som to sám Jakovi poradil.

Nuž dobre. Potom sme chceli pátrať po mŕtvole, keď sa ostatní už vzdali, a náhodou sa nám podarilo nájsť ju skôr, než sme tušili. Ej, a boli sme na to hrdí! Lenže strýko Silas div nás o rozum nepripravil, keď nám tvrdil, že on zabil Jupitera. Naša radosť ihneď spľasla a bolo nám strýka ukrutánsky ľúto. Museli sme si poriadne vysúkať rukávy, keď sme chceli zachrániť strýka, veď mu šlo o krk. Vedel som hneď, že to bude tvrdá robota, pretože strýko ani počuť, žeby sme mu pomohli z väzenia.

Celý mesiac som si lámal hlavu, aby som len niečo vyhútal, ako ho zachrániť, ale nič mi neprichádzalo na um. Keď sme dnes ráno šli na súd, mal som v hlave prázdno ako vo vymetenom mlyne. Nevedel som, kam z konopí. Ale naraz som niečo spozoroval, čo ma zarazilo, a začal som o tom premýšľať – taká drobnôstka, pletka to bola – ale ma to zaujalo. Sedel som, akoby som na niečo tuho myslel a nevšímal som si, čo sa okolo mňa robí, no zatiaľ som mal oči všade, nič mi neušlo. Cítil som sa ani na postriežke a práve keď nám tu strýko Silas začal rozprávať a do sveta motať, že on zabil Jupitera Dunlapa, spozoroval som to znova, vyskočil som a prerušil som jeho táranie. Vedel som, isto-iste som vedel, že Jupiter Dunlap nie je mŕtvy, ale sedí tu, a to rovno naproti mne. Spoznal som ho podľa zvyčajného pohybu rukou. Naraz som si na to spomenul. Keď som tu bol vlani, často som si uňho všimol tento pohyb.

Tom sa odmlčal: čakal na „efekt“, na môj dušu. Obrátil sa, akoby chcel odísť, a povedal lenivo a ľahostajne:

– To je, myslím, už všetko.

Svet ešte nepočul toľký krik, aký sa strhol teraz. Všetci revali:

– Čo si videl? Čo to bolo, čo si videl? Neodchádzaj, lapaj prešibaný, hovor! Najprv nás napašme, zvedaví sme čo strach, a potom by nás tak narýchlo odbavil! Tak čo si videl? Vrav!

Nuž a toto práve Tom chcel, aby „efekt“ bol silnejší. Veď ani nechcel odísť a párom koní by ho neboli odtiaľto pohli.

– Ach, nebolo to nič zvláštneho, – riekol. – Videl som, že sa Jupitera Dunlapa veľmi nepríjemne dotklo, keď počul, ako sa strýko Silas silou-mocou domáha, len aby si mohol na šibenici odpykal vraždu, ktorú nespáchal; čím ďalej strýko hovoril, tým bol rozčúlenejší. Dával som naňho dobrý pozor, ale robil som sa, že naňho nepozerám – a tu naraz sa mu začala ľavá ruka nepokojne mykať, zdvihol ju a prstom si prešiel po tvári, akoby robil kríž – a v tej chvíli som si bol už istý!

Tlieskali, kričali, dupali, a Tom bol taký šťastný, že ani nevedel, čo si počať.

Tu sa sudca nahol ponad stôl a riekol:

​– Chlapče, videl si na vlastné oči podrobnosti celého tajomného príbehu, ktorý si nám tu opísal?

– Nie, pán predseda, nevidel som z toho takmer nič.

– Nič? Veď si nám rozprával príhodu od začiatku až do konca tak presne, akoby si bol býval očitým svedkom. Ako je to možné!

Tom odvetil pokojne a bez rozpakov:

– Dával som pozor na výpovede svedkov a spomenul som si na to, čo som vedel; spojil som jedno s druhým a hotovo. Je to malá ukážka obyčajnej detektívnej práce. To by dokázal každý.

– Každý ako každý! Z milióna ľudí ani dvaja. Si ozaj neobyčajne nadaný chlapec, Tom Sawyer!

Všetci mu nadšene kričali na slávu a Tom – nuž veru. Um by iste nemenil tú chvíľu ani za striebro-zlato!

– Ale si si úplne istý, že sa celý príbeh stal tak, ako si nám ho tu porozprával?

– Áno, pán predseda! Tu je Brace Dunlap – nech zaprie, že nehral svoju úlohu tak, ako som to povedal. Stavil by som sa, že neviemčo by dal, keby som bol mlčal… Vidíte, čuší ani myška! A jeho naničhodný braček tiež. A tí štyria, čo klamali, dali si za to platiť – tí tiež stratili reč. Čo sa týka strýka Silasa, myslím, je zbytočné na niečo sa ho ešte spytovať. Neveril by som mu ani slova, čo by priam prisahal.

Všetci sa smiali, až sa za bruchá lapali. Ani sudca sa neubránil smiechu. Tom žiaril ako dúha. A keď konečne stíchli, šiel Tom k stolu a povedal:

– Pán predseda, v tejto sieni je zlodej!

– Zlodej?

– Áno, pán predseda. A má pri sebe dva diamanty za dvanásťtisíc dolárov!

Sto hromov, to bola zasa hara-vara. Kričali, revali, chceli vedieť, kto to je, aby ho ihneď udal. Sudca ich okrikoval a keď sa utíšili, riekol Tomovi:

– Ukáž nám ho, chlapče! Šerif, buďte prichystaný zatknúť zlodeja! Kto je to?

– Že kto? Tento tu, o ktorom sa toľko hovorilo, že ho zavraždili – Jupiter Dunlap!

Zasa vresk a krik. Jupiter, ktorý sa ešte nespamätal z ohromenia, ako to mohol Tom všetko uhádnuť, teraz bol prekvapením doslova omráčený. Ale vzchopil sa a skuvíňavo pišťal:

– Nie, to je lož! Pán predseda, to nie je spravodlivé! Aj tak som už dosť zlého narobil. Priznávam sa, že to ostatné som všetko urobil, Brace ma na to naviedol. Ustavične ma nútil a sľuboval, že mi dá za to raz veľa peňazí a že budem bohatý. Ako banujem, že som ho poslúchol. Ale diamanty som neukradol, a ani nemám pri sebe nijaké diamanty! To je lož! Nech sa prepadnem, ak to nie je lož! Nech ma šerif poprezerá, a uvidíte!

Tom riekol:

– Pán predseda, hádam nebolo správne, keď som o ňom povedal, že je zlodej. Hneď to vysvetlím. Ukradol diamanty, ale nevedel o tom. Ukradol ich svojmu bratovi Jakovi, keď ležal mŕtvy medzi platanmi, podobne ako ich Jake ukradol svojim spoločníkom. Lenže Jupiter nevedel, že ich ukradol, a nosil ich so sebou celé týždne. Áno, neprestajne nosil so sebou dva diamanty za dvanásťtisíc dolárov – toľké bohatstvo! – a pritom, neborák, žobral! Áno, pán predseda, a má ich ešte aj teraz pri sebe!

Sudca vstal a strmo rozkázal:

– Šerif, prezrite ho!

Šerif prehľadával Jupitera od hlavy až po päty. Hľadal vo vreckách, v ponožkách, v klobúku, ohmatal každý šev, vyklopal topánky, slovom robil, čo sa len dalo. A Tom? Pokojne čakal, až bude môcť vyrukovať s novým „efektom“. Konečne šerif skončil a všetci boli sklamaní. Len Jupiter sa tešil.

– Tak vidíte, čo som povedal!

Aj sudca sa tváril sklamane.

– Zdá sa mi, chlapče, že si sa tentoraz pomýlil.

Tom stál so sklonenou hlavou, akoby premýšľal. Rozpačito sa škrabal vo vlasoch a potom náhle zdvihol veselo hlavu:

– Aha, už to mám! Na niečo som zabudol.

Ale to bola lož! Dobre som vedel, že luhal. Nezabudol ani na chvíľku…

Nemohol by mi náhodou niekto láskavé požičať alebo zohnať malý skrutkovač? Také malé dlátko na odkrúcanie skrutiek. Počujte, Jupiter, v kufríku, čo ste ukradli svojmu bratovi, bol taký skrutkovač. Nevzali ste si ho a nemáte ho náhodou pri sebe?

– Nie, nevzal som ho. Nepotreboval som ho a tak som ho zahodil.

– A zahodili ste ho len preto, že ste nevedeli, na čo bol vášmu bratovi!

Jupiter ešte vždy mal na nohách Jakove topánky. Keď po chvíli doniesli skrutkovač, Tom riekol Jupiterovi:

– Položte nohu sem na stoličku!

Tom si kľakol na zem a odskrutkoval oceľovú platničku z opätka. Všetci Toma očami priam hltali. A keď vytiahol z opätka veľký diamant a obracal ho na všetky strany, až sa blyšťal a trblietal ako hviezda, ľudia aj dýchať zabudli. Jupiter sa tváril tak nešťastne, až mi ho bolo ľúto. A keď Tom našiel aj druhý diamant, chudák Jupiter div sa na mieste nerozplakal. Iste si myslel, že mohol potichučky sfúknuť a stať sa niekde v cudzine boháčom a nemusel byť závislý od brata – len keby bol mal trochu šťastia, len keby bol uhádol; na čo je skrutkovač, ktorý našiel v kufríku.

Nuž, pre Toma to bola ozaj veľkolepá chvíľa! Priam sa vyhrieval na výslní slávy a chvály. Sudca vzal diamanty, položil ich na stôl, posunul si okuliare až na čelo a keď si niekoľko ráz odkašlal, riekol:

– Odložím ich a hneď pošlem zprávu ich skutočným majiteľom. Až si po ne pošlú, ozaj mi bude veľkou radosťou, keď ti budem môcť odovzdať odmenu dvetisíc dolárov. Zaslúžiš si nielen odmenu, ale úprimnú vďaku celej našej obce za to, že si zachránil nevinnú rodinu pred hanbou a skazou a dobrého, statočného človeka pred potupným trestom. Okrem toho podarilo sa ti objaviť hanebnosť surového a ničomného lotra i jeho podlých pomocníkov a vydať ich spravodlivosti.

Sto hromov! Chýbala už len hudba a bol by to najúchvatnejší výjav na svete! To bol môj náhľad a Tom si to zaiste myslel tiež.

Šerif ihneď začapol Bracea Dunlapa a jeho čistých spoločníkov a nasledujúceho mesiaca už stáli všetci pred súdom. Prirodzene, sudca ich všetkých dal pod zámku.

Strýka Silasa opäť si všetci susedia vážili a jeho malý, starý kostolík vždy býval v nedeľu nabitý. Každý bol k nemu a k jeho rodine vľúdny a milý a každý sa snažil preukazovať im čím najviacej láskavosti. Strýko Silas mával také zmätené, nesúvislé a pomotané kázne, že som čosi podobného nikdy nepočul, a vedel človeka tak popliesť, že sa nevyznal v najbližšom okolí za bieleho dňa. Ale cirkevníci to nespozorovali a boli presvedčí, že sú to najlepšie, najrozumnejšie a najkrajšie kázne na svete; sedeli v kostole a plakali od samého šťastia a zbožnosti.

A mne pchali koláče, cukríky a všetko, čo mi len duša zažiadala a boli by ma iste rozmaznali, keby som nemal hlavu na pravom mieste.

S ich láskou a úctou vracal sa starcovi aj zdravý rozum a onedlho mal i pokojnejšiu myseľ. Nie že by som mu azda chcel lichotiť! Celá rodina bola zasa šťastná a veselá a Toma div na rukách nenosili z lásky a vďačnosti. A na dôvažok aj mňa, hoci som mu v ničom nepomohol.

A keď prišla odmena za diamanty – dvetisíc dolárov – Tom mi dal polovicu, no nikomu o tom ani nešuchol. To ma ostatne neprekvapilo, veď som si kamaráta poznal veľmi dobre!


Oznamujeme čitateľom, že v októbri vyjde štvrtý zväzok Dobrodružných románov — „Hľadači perál“ Mirka Pašeka, román z pobrežia Červeného mora. Nezabudnite si ho zabezpečiť v predajni Slovenskej knihy	Redakcia








